Oʻzbekistonda futbolni rivojlantirishni mutlaqo yangi bosqichga olib chiqish chora-tadbirlari toʻgʻrisida
(decree, 2024-05-29)

Soʻnggi yillarda xalqimizning salomatligi toʻgʻrisida gʻamxoʻrlik qilish, maʼnaviy va jismoniy barkamol avlodni shakllantirish, millionlar oʻyini boʻlgan va mamlakatimizda alohida oʻrin tutadigan sportning futbol turiga aholini, ayniqsa yoshlarni keng jalb etish boʻyicha bir qator chora-tadbirlar amalga oshirilib kelinmoqda. Shu bilan birga, bugungi kunda mamlakatimizda yuqori iqtidorga ega boʻlgan yosh futbolchilarni tanlash, saralab olish (seleksiya) tizimi va futbol infratuzilmasini yanada rivojlantirish, futbol boʻyicha sport maktablari faoliyatini yangi bosqichga koʻtarish, soha mutaxassislarini tayyorlash va ularni moddiy ragʻbatlantirish tizimini yaxshilash, oʻtkazilayotgan musobaqalar saviyasini yuksaltirish kabi masalalar dolzarb vazifalardan biri boʻlib qolmoqda. Oʻzbekistonda futbolni aholi oʻrtasida eng ommaviy sport turiga aylantirish, yuqori iqtidorga ega boʻlgan yosh futbolchilarni tanlash, saralab olish va ularni professional sportchilar sifatida tayyorlash tizimini yoʻlga qoʻyish, mamlakat futbolini rivojlangan mamlakatlar bilan raqobat qila oladigan darajaga yetkazish, xalqaro talab va standartlar asosida futbol boʻyicha mutaxassislarni tayyorlash, futbol klublari faoliyatini rivojlantirish, terma jamoalar uchun oʻquv-mashq jarayonini samarali tashkil etish, mamlakatimizda futbol boʻyicha yirik xalqaro musobaqalar, jumladan, oʻsmirlar, yoshlar va xotin-qizlar jamoalari oʻrtasida jahon va qitʼa birinchiliklarini oʻtkazish maqsadida: 1. Oʻzbekiston Respublikasi Jismoniy tarbiya va sport vazirligi, Xalq taʼlimi vazirligi, Oliy va oʻrta maxsus taʼlim vazirligi, Oʻzbekiston Milliy Olimpiya qoʻmitasi va Oʻzbekiston futbol assotsiatsiyasining quyidagilarni Oʻzbekiston Respublikasida professional futbolni rivojlantirishning asosiy yoʻnalishlari etib belgilash toʻgʻrisidagi taklifi maʼqullansin: bolalar va oʻsmirlarni futbol bilan shugʻullanishga qiziqishini oshirish, havaskor futbolni ommaviylashtirish, bu borada umumtaʼlim maktablari, boshqa taʼlim muassasalari, mahalla va tashkilotlarda futbol boʻyicha musobaqalarni muntazam ravishda tashkil etish; yuqori iqtidorga ega boʻlgan yosh futbolchilarni tanlash va saralab olish (seleksiya) tizimini tubdan takomillashtirish, ularni bosqichma-bosqich professional tayyorgarlikdan oʻtkazib borish orqali futboli rivojlanayotgan davlatlarning yetakchi klublariga “futbolchilar eksporti”ni amalga oshirish tizimini yoʻlga qoʻyish; futbol sohasiga xususiy investitsiyalarni keng jalb etish va ularni ragʻbatlantirish, futbol sohasini bozor mexanizmlari asosida boshqarish, futbol klublarini xususiy sektorga oʻtkazish hamda ular orasida sogʻlom sport raqobati muhitini yaratish; futbol musobaqalari tomoshabopligini oshirish hamda futbolni rivojlantirishning yangi tizimini samarali yoʻlga qoʻyish orqali “oʻzbek futboli” maktabini yaratish; futbol sohasida malakali mutaxassislarni tayyorlash, qayta tayyorlash, malakasini oshirish, tanlab olish va rivojlantirishga ilgʻor ilmiy-metodik va innovatsion texnologiyalarni joriy etish; futbol sohasidagi normativ-huquqiy bazani yanada takomillashtirish, futbol infratuzilmasini moddiy-texnik jihatdan yanada yaxshilash hamda xalqaro talablarga moslashtirish. 2. Quyidagilar: Oʻzbekistonda professional futbolni rivojlantirish sxemasi 1-ilovaga muvofiq; Oʻzbekistonda futbolni 2030-yilgacha rivojlantirishning yangi bosqichga olib chiqish konsepsiyasi 2-ilovaga muvofiq; Oʻzbekistonda futbolni 2030-yilgacha rivojlantirishning yangi bosqichga olib chiqish konsepsiyasini 2019-2020-yillarda amalga oshirish boʻyicha “Yoʻl xarita” 3-ilovaga muvofiq tasdiqlansin. Oʻzbekiston Respublikasi Sport vazirligi, Oʻzbekiston futbol assotsiatsiyasi, vazirlik va idoralar rahbarlari “Yoʻl xarita”da nazarda tutilgan tadbirlarni oʻz vaqtida, toʻliq va sifatli bajarish yuzasidan shaxsiy javobgarligi koʻrsatib oʻtilsin. 3. Oʻzbekistonda futbolni 2030-yilgacha rivojlantirishning maqsadli koʻrsatkichlari 4-ilovaga muvofiq (keyingi oʻrinlarda — Maqsadli koʻrsatkichlar) tasdiqlansin va unda shu jumladan quyidagilar nazarda tutilsin: umumiy aholiga nisbatan futbol bilan muntazam shugʻullanuvchilar sonini kamida 5 foizgacha yetkazish orqali respublikada futbolning ommaviyligini taʼminlash; Xalqaro Futbol Assotsiatsiyalari Federatsiyasining milliy terma jamoalar reytingida Oʻzbekiston milliy terma jamoasini kuchli 50 talikka kirishiga erishish; xususiy futbol maktablari va xususiy professional futbol maktablari sonini bosqichma-bosqich oshirish; Oʻzbekiston Respublikasida Xalqaro Futbol Assotsiatsiyalari Federatsiyasi va Osiyo Futbol Konfederatsiyasi tasnifiga kiruvchi chempionatlar va rasmiy xalqaro turnirlarni tashkil qilish va oʻtkazish. Oʻzbekiston Respublikasi Vazirlar Mahkamasi Maqsadli koʻrsatkichlarga erishish, belgilangan chora-tadbirlarni oʻz vaqtida va samarali bajarish uchun masʼul boʻlgan vazirlik, idora va tashkilotlar faoliyatini muvofiqlashtirilishini taʼminlasin. 4. Oʻzbekiston Respublikasi Jismoniy tarbiya va sport vazirligi, Xalq taʼlimi vazirligi, Oliy va oʻrta maxsus taʼlim vazirligi, Moliya vazirligi va Oʻzbekiston futbol assotsiatsiyasining: professional futbol klublari qoshidagi Oʻzbekiston Respublikasi Davlat budjeti mablagʻlari hisobidan moliyalashtiriladigan bolalar-oʻsmirlar futbol maktablari negizida Oʻzbekiston Respublikasi Jismoniy tarbiya va sport vazirligi huzuridagi futbol mahorat maktablari (keyingi oʻrinlarda — futbol mahorat maktablari) hamda bolalar va oʻsmirlar sport maktablarini tashkil etish; Qoraqalpogʻiston Respublikasi va viloyatlarda aholi sonidan kelib chiqib, Oʻzbekiston Respublikasi Davlat budjeti mablagʻlari hisobidan moliyalashtiriladigan qoʻshimcha futbol mahorat maktablarini tashkil etish; Qoraqalpogʻiston Respublikasi, viloyatlar va Toshkent shahridagi bolalar va oʻsmirlar futbol akademiyalarini futbol mahorat maktablari etib qayta tashkil etish va ularni Oʻzbekiston Respublikasi Jismoniy tarbiya va sport vazirligi tasarrufiga oʻtkazish; ixtisoslashtirilgan olimpiya zaxiralari maktab-internatlari negizida olimpiya va paralimpiya sport turlariga tayyorlash markazlarini hamda ularga ajratilgan qabul kvotasi doirasida futbol boʻlimlarini tashkil etish va ularda futbol boʻyicha mutaxassislarni (sportchilardan tashqari) tayyorlash; futbol mahorat maktablarining rahbarlari, trenerlari va boshqa xodimlariga olimpiya va paralimpiya sport turlariga tayyorlash markazlari uchun belgilangan mehnatga haq toʻlash va moddiy ragʻbatlantirish shartlarini qoʻllash; futbol mahorat maktablarini tegishlicha hududiy professional futbol klublariga biriktirish; 2020/2021 oʻquv yilidan boshlab tegishli taʼlim muassasalarida futbol klublari, sport taʼlim muassasalari uchun sport shifokori, sport psixologi, sport farmakologi, sport huquqshunosi va sport diyetologi yoʻnalishlari boʻyicha malakali mutaxassislar tayyorlashni tashkil qilish; zamonaviy ilmiy yutuqlar va innovatsion texnologiyalardan foydalangan holda trener, seleksioner (skaut), tahlilchi, hakam, marketolog va futbol menejeri yoʻnalishlari boʻyicha yuqori malakali futbol mutaxassislarini tayyorlash, qayta tayyorlash va malakasini oshirish maqsadida mahalliy hamda xorijiy mutaxassislarni keng jalb qilish orqali Oʻzbekiston futbol assotsiatsiyasi huzurida Futbol mutaxassislarini tayyorlash markazini tashkil etish; xalqaro tajribadan kelib chiqib, Xalqaro Futbol Assotsiatsiyalari Federatsiyasi, Osiyo Futbol Konfederatsiyasi talablariga muvofiq, 2021-yilgi futbol mavsumidan boshlab Superliga jamoalari oʻrtasidagi uchrashuvlarda adolat va shaffoflikni taʼminlash maqsadida VAR (Video Assistant Referee, video yordamchi hakam) tizimini joriy etish; xalqaro talablardan kelib chiqib, salohiyati yuqori futbolchilarni professional darajada tayyorlash, ularni xorijiy davlatlarning nufuzli futbol klublarida professional faoliyat olib borishini taʼminlash, shuningdek, futbolchilarning huquq va manfaatlarini himoya qilish maqsadida futbol boʻyicha agentlar (vositachilar)ning faoliyatini tartibga solish va ularni akkreditatsiyadan oʻtkazish vakolatini Oʻzbekiston futbol assotsiatsiyasiga yuklash; Oʻzbekiston futbol assotsiatsiyasi huzuridagi Respublika bolalar va oʻsmirlar futbol akademiyasining tuzilmasiga qoʻshimcha ikkita seleksioner shtat birligini kiritish toʻgʻrisidagi takliflariga rozilik berilsin. 5. Belgilab qoʻyilsinki: maktabgacha taʼlim tashkilotlari, umumtaʼlim maktablari va sport taʼlim muassasalarida futbol boʻyicha oʻquv, oʻquv-mashq, tarbiyalanuvchi va oʻquvchilarni saralab olish (seleksiya) hamda ularda musobaqalarni oʻtkazish tartibi Oʻzbekiston futbol assotsiatsiyasi tomonidan belgilanadi va muvofiqlashtirib boriladi; futbol mahorat maktablari direktorlari va sport boʻyicha direktor oʻrinbosarlarini lavozimga tayinlash va lavozimidan ozod qilish Oʻzbekiston Respublikasi Yoshlar siyosati va sport vazirligi tomonidan amalga oshiriladi. 7. Belgilab qoʻyilsinki: a) umumtaʼlim maktablari oʻrtasida: har bir tuman (shahar)da doimiy ravishda yiliga kamida ikki marotaba “Maktablar futbol ligasi” musobaqalari oʻtkazib boriladi; “Maktablar futbol ligasi” musobaqalari tuman (shahar) hamda Qoraqalpogʻiston Respublikasi, viloyatlar va Toshkent shahar sport va ommaviy jismoniy tarbiya tadbirlarining kalendar rejalariga hamda Oʻzbekiston “Yoshlik” jismoniy tarbiya va sport jamiyatiga ajratilgan mablagʻlar doirasida moliyalashtiriladi. Bunda “Maktablar futbol ligasi” musobaqalarini oʻtkazish natijalari boʻyicha iqtidorli oʻquvchilar tuman (shahar) sport maktablarining futbol boʻlinmalari hamda xususiy futbol maktablariga saralab olinadi (seleksiya); b) tuman (shahar) sport maktablari futbol boʻlinmalari va xususiy futbol maktablari oʻrtasida: yosh toifasidan kelib chiqib belgilangan meʼyorlar asosida tuman (shahar), Qoraqalpogʻiston Respublikasi, viloyatlar va Toshkent shahar hamda respublika miqyosida “Sport maktablari futbol ligasi” musobaqalari oʻtkazib boriladi; “Sport maktablari futbol ligasi” musobaqalari Qoraqalpogʻiston Respublikasi, viloyatlar va Toshkent shahar sport va ommaviy jismoniy tarbiya tadbirlarining kalendar rejalariga ajratilgan mablagʻlar doirasida moliyalashtiriladi. Bunda “Sport maktablari futbol ligasi” musobaqalarini oʻtkazish natijalari boʻyicha futbol mahorat maktablari, xususiy professional futbol maktablari va professional futbol klublari huzuridagi futbol akademiyalariga futbolchilar saralab olinadi (seleksiya); v) futbol mahorat maktablari, xususiy professional futbol maktablari va professional futbol klublari huzuridagi futbol akademiyalari oʻrtasida: yosh toifasidan kelib chiqib belgilangan meʼyorlar asosida “Professional futbol maktablari ligasi” musobaqalari oʻtkazib boriladi; “Professional futbol maktablari ligasi” musobaqalarini oʻtkazish natijalari boʻyicha hududiy professional futbol klublariga futbolchilar saralab olinadi (seleksiya); “Professional futbol maktablari ligasi” musobaqalari Qoraqalpogʻiston Respublikasi, viloyatlar va Toshkent shahar sport va ommaviy jismoniy tarbiya tadbirlarining kalendar rejalariga ajratilgan mablagʻlar doirasida moliyalashtiriladi. Bunda futbol mahorat maktablari, xususiy professional futbol maktablari va professional futbol klublari huzuridagi futbol akademiyalari futbolchilari respublika hamda xalqaro miqyosdagi musobaqalarda ishtirok etadi; g) Oʻzbekiston futbol assotsiatsiyasi huzuridagi Respublika futbol akademiyasida futbol boʻyicha turli yosh toifasidagi terma jamoalar tayyorgarlik koʻradilar. 8. Oʻzbekiston Respublikasi Jismoniy tarbiya va sport vazirligi, Moliya vazirligi, Oʻzbekiston futbol assotsiatsiyasi, Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklarining davlat korxonalari va tashkilotlari tomonidan moliyalashtiriladigan professional futbol klublari ustav fondlaridagi davlat va davlat ulushi boʻlgan xoʻjalik jamiyatlari ulushlarini Oʻzbekiston Respublikasi Davlat aktivlarini boshqarish agentligiga oʻtkazish orqali xususiy investorlarga sotish toʻgʻrisidagi takliflariga rozilik berilsin. 9. Oʻzbekiston Respublikasi Davlat aktivlarini boshqarish agentligiga oʻtkaziladigan professional futbol klublari ustav fondidagi davlat va davlat ulushi boʻlgan xoʻjalik jamiyatlarining ulushlari roʻyxati 6-ilovaga muvofiq tasdiqlansin. Qayd etilsinki: professional futbol klublari ustav fondidagi davlat ulushi boʻlgan xoʻjalik jamiyatlari ulushlari Oʻzbekiston Respublikasi Davlat aktivlarini boshqarish agentligiga xoʻjalik jamiyatlari ustav kapitalidagi davlat ulushi va xoʻjalik jamiyatlarining ulushlarini balans qiymatida kamaytirish hisobiga beriladi; mazkur Farmonning 6-ilovasida koʻzda tutilgan professional futbol klublarining ustav fondidagi davlat ulushlari Davlat aktivlarini xususiylashtirish va xususiylashtirish jarayonlarini muvofiqlashtirish boʻyicha davlat komissiyasining qaroriga asosan belgilangan tartibda sotiladi. Oʻzbekiston Respublikasi Vazirlar Mahkamasiga Oʻzbekiston Milliy Olimpiya qoʻmitasi, Oʻzbekiston futbol federatsiyasi takliflari asosida professional futbol klublari ustav fondidagi davlat ulushini ishonchli boshqaruvga berish yoki boshqa tashkilot va idoralarga oʻtkazish huquqi berilsin. 10. Professional futbol klublariga davlat korxonalari va davlat ulushi mavjud tashkilotlar tomonidan ajratilayotgan moliyaviy mablagʻlarning samarali foydalanilishi ustidan Oʻzbekiston futbol assotsiatsiyasi tomonidan monitoring oʻtkazish amaliyoti joriy qilinsin. Oʻzbekiston futbol assotsiatsiyasi: monitoring natijalari yuzasidan davlat korxonalari va tashkilotlariga, shuningdek, yuqori turuvchi organlarga taklif va tavsiyalar kiritib borsin; professional futbol klublaridagi sportchi va boshqa mutaxassislarni ragʻbatlantirish tizimi shaffofligini taʼminlash maqsadida ikki oy muddatda yagona tartibni ishlab chiqsin va tasdiqlasin. 11. Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari hududiy futbol assotsiatsiyalari faoliyatini tegishli ravishda Qoraqalpogʻiston Respublikasi budjetining, viloyatlar va Toshkent shahar mahalliy budjetlarining qoʻshimcha daromadlari hisobidan moliyalashtirilishini taʼminlasin. 12. Oʻzbekiston Respublikasi Jismoniy tarbiya va sport vazirligi, Iqtisodiyot va sanoat vazirligi, Qurilish vazirligi, Sogʻliqni saqlash vazirligi, Oʻzbekiston Milliy Olimpiya qoʻmitasi, Toshkent viloyati hokimligi va Oʻzbekiston futbol assotsiatsiyasining 2020-2021-yillarda: Toshkent viloyati, Yuqori Chirchiq tumani, Yangibozor qoʻrgʻoni hududida futbol boʻyicha milliy terma jamoalar uchun oʻquv-mashgʻulot markazini tashkil etish; Oʻzbekiston futbol assotsiatsiyasi huzurida funksional diagnostika, sportchilarni sogʻlomlashtirish va reabilitatsiyasi uchun zamonaviy sport tibbiy markazini tashkil qilish va zarur tibbiy asbob-uskuna va jihozlar bilan taʼminlash toʻgʻrisidagi takliflari maʼqullansin. Oʻzbekiston Respublikasi Iqtisodiyot va sanoat vazirligi Jismoniy tarbiya va sport vazirligi, Moliya vazirligi bilan birgalikda 2020-yilgi Oʻzbekiston Respublikasi Investitsiya dasturining markazlashgan kapital quyilmalar limitlari doirasida futbol boʻyicha milliy terma jamoalar uchun oʻquv-mashgʻulot markazini qurish ishlarining loyiha-smeta hujjatlarini ishlab chiqish uchun zarur mablagʻlar ajratilishini taʼminlasin. 14. Oʻzbekiston Respublikasi Moliya vazirligi futbol mahorat maktablari faoliyati bilan bogʻliq xarajatlar, shuningdek, ularni futboli rivojlangan mamlakatlar tajribasidan kelib chiqib, zamonaviy asbob-uskunalar va jihozlar bilan taʼminlash xarajatlari uchun zarur mablagʻlarni 2020-yilda Davlat budjetining “Madaniyat va sport” sohasiga ajratiladigan mablagʻlar doirasida ajratsin va 2021-yildan boshlab Davlat budjeti parametrlarida nazarda tutsin. 15. Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari 2020-yil 1-fevralga qadar tegishli hududlarda stadion va futbol maydonlarini xatlovdan oʻtkazsin va xatlov natijasi boʻyicha egasi nomaʼlum stadion va futbol maydonlarini qonunchilikda belgilangan tartibda joylardagi tuman (shahar) bolalar-oʻsmirlar sport maktablariga oʻtkazilishini taʼminlasin. 16. Oʻzbekiston Respublikasi Prezidentining ayrim qarorlariga 7-ilovaga muvofiq oʻzgartirish va qoʻshimchalar kiritilsin. 17. Oʻzbekiston Respublikasi Jismoniy tarbiya va sport vazirligi Adliya vazirligi, Oʻzbekiston futbol assotsiatsiyasi va boshqa manfaatdor idoralar bilan birgalikda ikki oy muddatda qonun hujjatlariga mazkur Farmondan kelib chiqadigan oʻzgartirish va qoʻshimchalar toʻgʻrisida Vazirlar Mahkamasiga takliflar kiritsin. 18. Mazkur Farmonning ijrosini nazorat qilish Oʻzbekiston Respublikasining Bosh vaziri A.N. Aripov, Oʻzbekiston Respublikasi Prezidentining maslahatchisi A.A. Abduvaxitov va Oʻzbekiston Respublikasi Davlat xavfsizlik xizmati raisi A.A. Azizov zimmasiga yuklansin. Tayyorgarlik darajalari Bosqichlar Subyektlar Tadbirlar Muddat Yosh Maqsad Birinchi yoʻnalish: futbol mashgʻulotlariga bolalar va oʻsmirlarni jalb qilish. Futbol bilan shugʻullanishga qiziqishni tizimli oshirib borish I bosqich Maktabgacha taʼlim tashkilotlari 1. Maktabgacha taʼlim tashkilotlarining tarbiyalanuvchilarini futbolga qiziqtirish uchun futbol boʻyicha oʻyin shaklida koʻrgazmali darslarni tashkil etish. 2. Maktabgacha taʼlim tashkilotlarining tarbiyalanuvchilari oʻrtasida doimiy tarzda futbol boʻyicha festivallar va qiziqarli koʻngilochar tadbirlar oʻtkazish. Jadval asosida haftasiga kamida bir marotaba 3 — 6 yosh Bolalar va oʻsmirlarning jismoniy tarbiya va sportga, shu jumladan futbolga boʻlgan qiziqishini uygʻotish. II bosqich Umumtaʼlim maktablari 1. Har bir tuman (shahar) umumtaʼlim maktablari oʻrtasida doimiy ravishda “Maktablarda futbol” musobaqalarini oʻtkazib borish. 2. “Maktablarda futbol” musobaqalarini tuman (shahar) hamda Qoraqalpogʻiston Respublikasi, viloyatlar va Toshkent shahar sport va ommaviy jismoniy tarbiya tadbirlarining kalendar rejalariga ajratilgan mablagʻlar, shuningdek, Oʻzbekiston futbol assotsiatsiyasi mablagʻlari hisobidan moliyalashtirish. 3. “Maktablarda futbol” musobaqalarini oʻtkazish natijalari boʻyicha iqtidorli oʻquvchilarni tuman (shahar) sport maktablarining futbol boʻlinmalari hamda xususiy futbol maktablariga saralab olish (seleksiya). Yiliga kamida ikki marotaba 7 — 14 yosh Umumtaʼlim maktablari oʻquvchilarida sogʻlom turmush tarzini shakllantirish, jismoniy tarbiya va sport bilan, shu jumladan futbol bilan muntazam shugʻullanish. Futbol orqali insonning shaxsini shakllantirish va undan individual qobiliyatlarni roʻyobga chiqaruvchi ijtimoiy loyiha sifatida foydalanish. Ikkinchi yoʻnalish: havaskor futbolni ommalashtirish III bosqich Tuman (shahar) sport maktablari futbol boʻlinmalari va xususiy futbol maktablari 1. Tuman (shahar) sport maktablari futbol boʻlinmalari, ixtisoslashtirilgan sport maktablari va xususiy futbol maktablari oʻrtasida yosh toifasidan kelib chiqib belgilangan meʼyorlar asosida “Sport maktablari futbol ligasi” musobaqalarini oʻtkazib borish. 2. “Sport maktablari futbol ligasi” musobaqalarini Qoraqalpogʻiston Respublikasi, viloyatlar va Toshkent shahar sport va ommaviy jismoniy tarbiya tadbirlarining kalendar rejalariga ajratilgan mablagʻlar doirasida moliyalashtirish. 3. “Sport maktablari futbol ligasi” musobaqalari oʻtkazish natijalari boʻyicha Oʻzbekiston futbol assotsiatsiyasi huzuridagi futbol maktablari (keyingi oʻrinlarda — futbol maktablari), futbol akademiyalari, xususiy futbol maktablari, professional futbol klublari huzuridagi futbol akademiyalariga, terma jamoalarga futbolchilarni saralab olish (seleksiya). Sport va ommaviy jismoniy tarbiya tadbirlarining kalendar rejalariga muvofiq 12 — 17 yosh Futbol maktablari, xususiy futbol maktablari va professional futbol klublari huzuridagi futbol akademiyalarida iqtidorli va qobiliyatli futbolchilarning tarkibini shakllantirish. Uchinchi yoʻnalish: havaskor futboldan boshlangʻich professional futbol bilan shugʻullanishga oʻtish IV bosqich Futbol maktablari, futbol akademiyalari, xususiy futbol maktablari va professional futbol klublari huzuridagi futbol akademiyalari 1. Futbol maktablari, xususiy futbol maktablari va professional futbol klublari huzuridagi futbol akademiyalarida yosh toifasidan kelib chiqib, belgilangan meʼyorlar asosida “Professional futbol maktablari ligasi” musobaqalarini oʻtkazib borish. 2. “Professional futbol maktablari ligasi” musobaqalari oʻtkazish natijalari boʻyicha terma jamoalarga va professional futbol klublariga futbolchilarni saralab olish (seleksiya). 3. “Professional futbol maktablari ligasi” musobaqalarini Qoraqalpogʻiston Respublikasi, viloyatlar va Toshkent shahar sport va ommaviy jismoniy tarbiya tadbirlarining kalendar rejalariga ajratilgan mablagʻlar doirasida moliyalashtirish. 4. Futbol maktablari, futbol akademiyalari, xususiy futbol maktablar va professional futbol klublari huzuridagi futbol akademiyalari futbolchilarining tomonidan respublika hamda xalqaro miqyosdagi musobaqalarda ishtirok etishi. Sport va ommaviy jismoniy tarbiya tadbirlarining kalendar rejalariga muvofiq 13 — 17 yosh Professional futbolchilarni professional futbol klublari uchun yagona dastur asosida tayyorlash. Toʻrtinchi yoʻnalish: professional futbol bilan shugʻullanish V bosqich Hududiy futbol akademiyalari, professional futbol klublari Futbol boʻyicha professional faoliyatni olib borish. Shartnoma asosida 16 yoshdan yuqori Futbol boʻyicha sport mahoratini oshirish. VI bosqich Oʻzbekiston futbol assotsiatsiyasi huzuridagi Respublika futbol akademiyasi Futbol boʻyicha turli yosh toifasidagi terma jamoalar tarkibini shakllantirish. Rejaga asosan 16 yoshdan yuqori VII bosqich Xorijiy futbol klublari Chet davlatlarda futbol faoliyati bilan shugʻullanish. Shartnoma asosida 18 yoshdan yuqori Xalqaro darajadagi futbol oʻyinlariga tayyorgarlik koʻrish. Oʻzbekiston terma jamoalari uchun sifatli zaxirani shakllantirish. Oʻzbekistonda futbolni 2030-yilgacha rivojlantirishning yangi bosqichga olib chiqish konsepsiyasi (keyingi oʻrinlarda — Konsepsiya) futbolni yanada ommaviylashtirish hamda mazkur sport turini tizimli rivojlantirish maqsadida ishlab chiqilgan kompleks chora-tadbirlarni oʻz ichiga oladi. Konsepsiya Oʻzbekistonda futbol tizimini rivojlantirishning maqsadi, vazifasi, ustuvor yoʻnalishlari, oʻrta va uzoq muddatli istiqboldagi bosqichlarini belgilaydi hamda futbol sport turini rivojlantirishga yoʻnaltirilgan dasturlar va kompleks chora-tadbirlarni ishlab chiqish uchun asos boʻlib xizmat qiladi. Futbol sohasida yillar davomida toʻplanib qolgan kamchiliklarni bartaraf etish boʻyicha keng koʻlamli ishlarni amalga oshirish doirasida yangilanayotgan Oʻzbekistonning sport hamjamiyatidagi nufuzini yanada oshirish, ayniqsa, yosh avlodni vatanparvarlik ruhida kamol toptirish va yoshlarning boʻsh vaqtlarini mazmunli oʻtkazishda “futbol omili”ni yanada rivojlantirish Konsepsiyaning tub mohiyatini belgilab beradi. Soʻnggi yillarda xalqimizning salomatligi toʻgʻrisida gʻamxoʻrlik qilish, maʼnaviy va jismoniy barkamol avlodni shakllantirish, millionlar oʻyini boʻlgan va mamlakatimizda alohida oʻrin tutadigan sportning futbol turiga aholini, ayniqsa yoshlarni keng jalb etish boʻyicha bir qator chora-tadbirlar amalga oshirilib kelindi. Bugungi kunda Oʻzbekistonda futbolni rivojlantirishga yoʻnaltirilgan 255 ta sport taʼlim muassasalari faoliyat yuritadi, ulardan: 209 tasi bolalar-oʻsmirlar sport maktablari; 14 tasi bolalar va oʻsmirlar futbol akademiyalari; 15 tasi professional futbol klublari huzuridagi bolalar va oʻsmirlar futbol maktablari; 17 tasi xususiy futbol maktablari. Respublika aholisi 33,6 million kishidan ziyod, shundan futbol bilan shugʻullanuvchilar soni 327 291 (ayollar — 11 884) nafarni tashkil etadi. Shundan 297 ta sport taʼlim muassasalarida futbol bilan 7 — 18 yoshdagi shugʻullanuvchilar soni 45 919 (shundan ayollar 610) nafar, professional futbolchilar 2 220 (ayollar 400) nafar. Aholining 0,14% muntazam ravishda futbol bilan shugʻullanib kelmoqda. 2019-yil davomida tashkil etilgan ommaviy va havaskor futbol turnirlarida 7 — 18 yoshgacha 161 000 dan ortiq yoshlar va oʻsmirlar ishtirok etdi, 18 yoshdan yuqori yoshlar oʻrtasida “Charm toʻp”, “Mustaqillik kubogi”, “Havaskorlar ligasi”, “Faxriylar chempionati” musobaqalarida 200 000 dan ziyod kishi futbol bahslarida ishtirok etdi. Oʻzbekiston Professional futbol ligasida 37 ta professional futbol klublari ishtirokida uch toifadagi musobaqalar oʻtkazib kelinmoqda: Superliga, A Pro-liga, B Pro-liga. Oʻzbekiston milliy va olimpiya terma jamoalari futbolchilarining jismoniy tayyorgarligi sinovdan oʻtkazilganda quyidagi natijalar qayd etilgan: tezkor kuch qobiliyati milliy terma jamoada 47%, olimpiya terma jamoasida 53%; start tezligi darajasi boʻyicha milliy terma jamoada 8%, olimpiya terma jamoasida 17%; masofa tezligi darajasi milliy terma jamoada 61%, olimpiya terma jamoasida 68%; tezlik-chidamkorlik darajasi milliy terma jamoada 65%, olimpiya terma jamoasida 70%. Bugungi kunda Oʻzbekistonda futbol boʻyicha trenerlik faoliyati bilan shugʻullanuvchi shaxslar soni 1 750 nafarni tashkil etadi. Shundan Sirdaryo viloyatida 850 mingga yaqin aholi soniga nisbatan 78 ta (0,1%) trener, Qashqadaryo viloyatida 3,3 million aholi soniga nisbatan 77 ta (0,003%) trener, Samarqand viloyatida 3,8 million aholi soniga nisbatan 79 ta (0,002%) trener toʻgʻri kelmoqda. Respublikada oʻquv-mashgʻulotlarni oʻtkazish uchun moʻljallangan 380 ta futbol maydoni, 1 830 ta mini-futbol (sunʼiy qoplamali) maydoni mavjud. 65 ta stadiondan 18 tasida xalqaro musobaqalarni oʻtkazish mumkin. Bu borada Navoiy viloyatida 913 ming aholi soniga nisbatan bir futbol maydoniga kuniga 9 318 nafar kishi, Samarqand viloyatida 3,8 million aholi soniga nisbatan bir futbol maydoniga kuniga 14 047 nafar kishi toʻgʻri kelmoqda. Xalqaro futbol tajribasiga murojaat qiladigan boʻlsak, Buyuk Britaniyada bolalar va oʻsmirlar futbol maktablari hamda akademiyalari soni 39 812 tani tashkil qiladi, jami 65 million aholidan 11,5 million (20,9%) nafari futbol bilan muntazam shugʻullanadi. Germaniyada 27 336 ta futbol maktab va akademiyalari faoliyat yuritib, 81 million aholidan 16,3 million (20%) nafari futbol bilan muntazam shugʻullanadi. Rossiyada futbolga ixtisoslashtirilgan 2 245 ta maktab mavjud boʻlib, 146 million aholidan 5,8 million (4,1%) nafari futbol bilan muntazam shugʻullanib kelmoqda. Oʻzbekiston milliy terma jamoasining 1994-yil Yaponiyaning Xirosima shahrida oʻtkazilgan Osiyo oʻyinlaridagi gʻalabasi xalqaro darajada erishilgan eng katta muvaffaqiyat boʻlib turibdi. Futbolning bugungi rivojlanish tendensiyasi har bir mamlakatda yaratilgan futbol infratuzilmasini yuqori iqtidorga ega boʻlgan yosh futbolchilarni professional darajada tayyorlash hamda futbol sohasida yuqori malakali sport menejerlarini tayyorlash tizimiga moslashtirishni talab qilmoqda. Mamlakatda futbolni rivojlantirishga quyidagi tizimli muammolar toʻsqinlik qilmoqda: birinchidan, iqtidorli bolalar va oʻsmirlarni tanlash va saralab olish (seleksiya) tizimi zamon talablariga javob bermasligi, milliy terma jamoalarimizda sifatli sport zaxirasining mavjud emasligi; ikkinchidan, futbolchilarning jismoniy tayyorgarlik holati past darajada boʻlganligi va xalqaro talablarga javob bermasligi. Masalan, maxsus chidamlilik va tiklanish tezligini baholash boʻyicha “YoYo” testidan milliy va olimpiya terma jamoasining birorta ham futbolchisi oʻta olmagan; uchinchidan, futbolni rivojlantirish va boshqaruv tizimida marketing va zamonaviy boshqaruv mexanizmlaridan samarali foydalanish holati qoniqarsizligi; toʻrtinchidan, malakali kadrlar bilan taʼminlash tizimida, zamonaviy futbol talablari asosida “futbol tahlilchisi”, “sport seleksioneri” (skaut), “sport menejeri”, “sport marketologi”, “sport shifokori”, “sport psixologi”, “sport farmakologi”, “sport diyetologi”, “sport huquqshunosi” kabi mutaxassislarga boʻlgan ehtiyojlarni qondirish uchun zarur shart-sharoitlar mavjud emasligi; beshinchidan, hududlarda bolalar va oʻsmirlar futbol jamoalari oʻrtasida oʻquv-mashgʻulot jarayonlari va musobaqalar past saviyada tashkil etilayotganligi; oltinchidan, bolalar va oʻsmirlar futbolidagi trenerlarning ijtimoiy mavqeyi va nufuzi pasayib ketganligi, ularning mehnatiga haq toʻlash va moddiy ragʻbatlantirish tizimining bugungi kun talablariga javob bermasligi; yettinchidan, futbolni rivojlantirish, futbol boʻyicha tadbirlarni tashkillashtirish, yoshlarni futbolga jalb qilish, targʻibot-tashviqot tadbirlarini oʻtkazish borasida hududiy futbol assotsiatsiyalari faoliyati sustligi; sakkizinchidan, futbol infratuzilmasining holati (futbol maydonlarining qoplamalari, yoritish tizimlari, multimedia anjomlari bilan taʼminlash darajasi, muxlislar uchun moʻljallangan tribunalar) bugungi kun talablariga javob bermasligi hamda oʻquv-mashgʻulot oʻtkazish uchun moʻljallangan sport inventarlari meʼyorlari eskirganligi; toʻqqizinchidan, futbol boʻyicha milliy terma jamoalar uchun oʻquv-mashq jarayonini va musobaqalarni markazlashtirilgan holda oʻtkazish imkoniyatini beruvchi yagona oʻquv-mashgʻulot markazi mavjud emasligi; oʻninchidan, futbolchilarning funksional diagnostikasi va reabilitatsiyasi markazlari, farmakologiya taʼminoti hamda ilmiy asoslantirilgan metodologiyasi tizimi mavjud emasligi; oʻn birinchidan, futbol klublarining huquqiy maqomi hamda milliy chempionatimizdagi futbol uchrashuvlarining shaffofligini taʼminlovchi mexanizmning belgilanmaganligi, kelishilgan oʻyinlar oʻtkazish kabi holatlarning mavjudligi; oʻn ikkinchidan, aksariyat professional futbol klublarining faoliyati Osiyo Futbol Konfederatsiyasi va boshqa xalqaro talablarga javob bermasligi; oʻn uchinchidan, futbolni rivojlantirish uchun ajratilayotgan pul mablagʻlardan samarali foydalanilmasligi; oʻn toʻrtinchidan, xalqaro va milliy darajadagi futbol musobaqalarida qatnashuvchi sportchilarning biologik yoshini sunʼiy kichraytirish kabi salbiy holatlarning mavjudligi; oʻn beshinchidan, futbolda korrupsion sxemalar va kelishilgan oʻyinlar mavjudligi, faoliyat ustidan shaffof nazorat tizimi yoʻlga qoʻyilmaganligi. Oʻzbekistonda futbolni aholining eng ommaviy sport turiga aylantirish, yuqori iqtidorga ega boʻlgan yosh futbolchilarni tanlash, saralab olish va ularni professional sportchilar sifatida tayyorlash tizimini yoʻlga qoʻyish, mamlakat futbolini rivojlangan mamlakatlar bilan raqobat qiladigan darajaga yetkazish, xalqaro talab va standartlar asosida futbol boʻyicha mutaxassislarni tayyorlash, futbol klublari faoliyatini rivojlantirish, terma jamoalar uchun oʻquv-mashq jarayonini samarali tashkil qilish, mamlakatimizda futbol boʻyicha yirik xalqaro musobaqalar, jumladan, oʻsmirlar, yoshlar va xotin-qizlar jamoalari oʻrtasida jahon va qitʼa birinchiliklarini tashkil etish asosiy vazifa hisoblanadi. Zamonaviy futbolning bugungi rivojlanish tendensiyasi unga faqatgina ommalashgan sport turi sifatida emas, balki mamlakat aholisi, ayniqsa, yoshlarni sogʻlom turmush tarziga oʻrgatuvchi, ruhiy-maʼnaviy jihatdan ona Vatanga sadoqat tuygʻularini shakllantiruvchi noyob vosita, keng koʻlamli islohotlar davrida mamlakat iqtisodiyotining rivojlanish koʻrsatkichini belgilovchi muhim omil sifatida eʼtibor qaratishni taqozo etmoqda. Futboli rivojlangan xorijiy davlatlar tajribasi tahlil qilinganda, aksariyat hollarda, yoshlarni professional futbolchi sifatida tayyorlash orqali futbol klublarining biznes tuzilma sifatida shakllanganligini koʻrishimiz mumkin. Misol uchun, futbol rivojlanish istiqbollari jihatidan Oʻzbekistonga yaqin boʻlgan Xorvatiya soʻnggi oʻn yillikda futbol sohasida shiddatli oʻzgarishlarni amalga oshirib, Angliya, Fransiya, Italiya, Ispaniya, Germaniya kabi futboli yoʻlga qoʻyilgan mamlakatlar bilan raqobatlashish darajasiga chiqdi. Xorvatiya futbol akademiyalarida tarbiyalangan mahoratli sportchilar aynan yuqorida nomlari keltirilgan futboli rivojlangan mamlakatlarning futbol klublari safini toʻldirdi. Bu esa Xorvatiya tomonidan futbol akademiyalarini tubdan rivojlantirish orqali mahoratli futbolchilarni tarbiyalab, mamlakat daromadlarini oshirishga hamda futbolchilar va ularning oila aʼzolari manfaatdorligi oshishiga xizmat qiladi. Oʻzbekiston sharoitida salohiyati yuqori, muayyan tajriba va koʻnikmalarga ega boʻlgan futbolchilarni tayyorlash, ularni innovatsion yondashuvlar asosida ilmiy-uslubiy jihatdan taʼminlash, futbolni yangi bosqichga olib chiqish maqsadida quyidagi muhim yoʻnalishlarga eʼtibor qaratish maqsadga muvofiq hisoblanadi: birinchidan, mamlakatimizda beshta muhim tashabbus hamda “Obod qishloq” va “Obod mahalla” dasturlari doirasida amalga oshirilayotgan keng koʻlamli islohotlar orqali yoshlarimizni jismoniy chiniqtirish va sportga faol jalb qilish, jumladan Oʻzbekistonda futbolni umummilliy sport turiga aylantirish; ikkinchidan, yuqori iqtidorga ega boʻlgan yosh futbolchilarni tanlash va saralab olish (seleksiya) tizimini tubdan takomillashtirish; uchinchidan, iqtidorli futbolchilarni saralab olish, ularni bosqichma-bosqich professional tayyorgarlikdan oʻtkazib borish orqali futboli rivojlanayotgan davlatlarning yetakchi klublariga “futbolchilar eksporti”ni amalga oshirish tizimini yoʻlga qoʻyish; toʻrtinchidan, ayollar futboli, futzal (mini-futbol) va sohil futbolini ommaviylashtirish va rivojlantirish; beshinchidan, futbol sohasiga xususiy investitsiyalarni keng jalb etish va ularni ragʻbatlantirish; oltinchidan, futbol boʻyicha hakamlik faoliyatida erishgan muvaffaqiyatli tajribani ommalashtirish, uni yangi pogʻonaga koʻtarish orqali futbol sohasida Oʻzbekiston trenerlik va hakamlik maktabini takomillashtirish; yettinchidan, salohiyati yuqori futbolchilarni professional darajada tayyorlash, ularni xorijiy davlatlarning nufuzli futbol klublarida professional faoliyat olib borishini taʼminlash, shuningdek, futbolchilarning huquq va manfaatlarini himoya qilish maqsadida “futbol boʻyicha agentlar” (vositachilar) professional faoliyatini yoʻlga qoʻyish; sakkizinchidan, respublikaning har bir hududida faoliyat olib borayotgan futbol klublarini Osiyo Futbol Konfederatsiyasi talablari asosida faoliyat yuritishini taʼminlash, moliyalashtirish boʻyicha samaradorlikka erishish maqsadida futbol sohasida monetizatsiya tamoyillarini yoʻlga qoʻyish; toʻqqizinchidan, professional futbol klublarining aksariyati davlat ulushi mavjud boʻlgan yirik korxona va tashkilotlar tomonidan moliyalashtirilishini qisqartirib borish va klublarda boqimondalik kayfiyatiga barham berish maqsadida futbol sohasini bozor mexanizmlari asosida boshqarish, futbol klublarini xususiy sektorga bosqichma bosqich oʻtkazish; oʻninchidan, futbol musobaqalari tomoshabopligini oshirish hamda futbolni rivojlantirishning yangi tizimini samarali yoʻlga qoʻyish orqali “oʻzbek futboli” maktabini yaratish; oʻn birinchidan, professional futbol klublarining zaxirasini tayyorlash va ularning samaradorligini oshirish maqsadida Oʻzbekiston Respublikasi Sport vazirligi huzuridagi futbol mahorat maktablarini tegishlicha hududiy professional futbol klublariga biriktirish. Ushbu Konsepsiyaning maqsadi — Oʻzbekistonda futbolni 2030-yilgacha yanada ommalashtirish hamda mazkur sport turini tizimli rivojlantirish mexanizmlarini ishlab chiqish va amalga oshirish hisoblanadi: birinchisi, ommaviy va professional futbolni har tomonlama rivojlantirish uchun sharoitlar yaratish; ikkinchisi, istiqbolli va iqtidorli futbolchilarni tanlash va saralab olish (seleksiya), ularni professional darajada tayyorlash tizimini yoʻlga qoʻyish; uchinchisi, futbol infratuzilmasini moddiy-texnik jihatdan yanada yaxshilash hamda xalqaro talablarga moslashtirish; toʻrtinchisi, davlat taʼlim muassasalari, shu jumladan sport taʼlim muassasalarini futbol uchun zarur boʻlgan anjomlar va jihozlar bilan taʼminlash, sport anjomlari va jihozlari ishlab chiqarishni mahalliylashtirish; beshinchisi, futbol sohasida faoliyat yurituvchi mutaxassislarni tayyorlash, qayta tayyorlash, malakasini oshirish, tanlab olish va rivojlantirishga ilgʻor ilmiy-metodik va innovatsion texnologiyalarni joriy etish; oltinchisi, futbol sohasidagi meʼyoriy-huquqiy bazani yanada takomillashtirish; yettinchisi, futbolni moliyalashtirish tizimini takomillashtirish va tijoratlashuv mexanizmlarini joriy etish; sakkizinchisi, futbol boʻyicha terma jamoalar va ularning zaxirasini shakllantirishda zamonaviy yondashuvlar va qatʼiy reglament talablarini joriy etish. Ommaviy va professional futbolni har tomonlama rivojlantirish uchun sharoitlar yaratish borasida quyidagi chora-tadbirlarni amalga oshirish zarur: mahalla yoshlari oʻrtasida “Mahallada futbol”, “Futbolimiz kelajagi”, “Charm toʻp” futbol musobaqalarini muntazam va yuqori saviyada oʻtkazish tizimini yoʻlga qoʻyish; hududlar kesimida barcha korxona va tashkilotlar, davlat muassasalari xodimlari oʻrtasida futbol boʻyicha “Bosh vazir kubogi”, “Hokim kubogi”, “Rahbar kubogi” kabi tizim musobaqalarini keng qamrovda va muntazam tashkil etish; professional futbol klublari qoshidagi Oʻzbekiston Respublikasi Davlat budjeti mablagʻlari hisobidan moliyalashtiriladigan bolalar-oʻsmirlar futbol maktablari negizida Oʻzbekiston Respublikasi Sport vazirligi huzuridagi futbol mahorat maktablari (keyingi oʻrinlarda — futbol mahorat maktablari) hamda bolalar va oʻsmirlar sport maktablarini tashkil etish; Qoraqalpogʻiston Respublikasi va viloyatlarda aholi sonidan kelib chiqib Oʻzbekiston Respublikasi Davlat budjeti mablagʻlari hisobidan moliyalashtiriladigan qoʻshimcha futbol mahorat maktablarini tashkil etish; futbol mahorat maktablarining rahbar, trenerlari va boshqa xodimlariga olimpiya va paralimpiya sport turlariga tayyorlash markazlari uchun belgilangan mehnatga haq toʻlash va moddiy ragʻbatlantirish shartlarini qoʻllash; maktabgacha taʼlim tashkilotlarining tarbiyalanuvchilarini futbolga qiziqtirish uchun futbol boʻyicha oʻyin shaklida koʻrgazmali darslarni tashkil etish; maktabgacha taʼlim tashkilotlarining tarbiyalanuvchilari oʻrtasida doimiy tarzda futbol boʻyicha festivallar va qiziqarli koʻngilochar tadbirlar oʻtkazish; umumtaʼlim maktablari oʻrtasida har bir tuman (shahar)da doimiy ravishda yiliga kamida ikki marotaba “Maktablar futbol ligasi” musobaqalarini oʻtkazib borish; “Maktablar futbol ligasi” musobaqalarini tuman (shahar) hamda Qoraqalpogʻiston Respublikasi, viloyatlar va Toshkent shahar sport va ommaviy jismoniy tarbiya tadbirlarining kalendar rejalariga hamda Oʻzbekiston “Yoshlik” jismoniy tarbiya va sport jamiyatiga ajratilgan mablagʻlar doirasida moliyalashtirish; tuman (shahar) sport maktablari futbol boʻlinmalari va xususiy futbol maktablari oʻrtasida yosh toifasidan kelib chiqib, belgilangan meʼyorlar asosida “Sport maktablari futbol ligasi” musobaqalarini oʻtkazib borish; futbol mahorat maktablari, xususiy professional futbol maktablari va professional futbol klublari huzuridagi futbol akademiyalari oʻrtasida yosh toifasidan kelib chiqib, belgilangan meʼyorlar asosida “Professional futbol maktablari ligasi” musobaqalarini oʻtkazib borish; “Sport maktablari futbol ligasi” va “Professional futbol maktablari ligasi” musobaqalarini Qoraqalpogʻiston Respublikasi, viloyatlar va Toshkent shahar sport va ommaviy jismoniy tarbiya tadbirlarining kalendar rejalariga ajratilgan mablagʻlar doirasida moliyalashtirish; professional futbol bilan shugʻullanishni ragʻbatlantirish va futbol nufuzini yanada oshirish, iqtidorli bolalar va oʻsmirlar uchun professional futbolchilar boʻlishlari uchun qulay sharoitlar yaratish; futbolga yetim bolalar, ota-onasining qaramogʻidan mahrum boʻlgan bolalar va ijtimoiy himoyaga muhtoj bolalarni jalb etish boʻyicha maqsadli dasturlarni qabul qilish va amalga oshirish; xususiy futbol maktablari va xususiy professional futbol maktablari faoliyatini yanada rivojlantirish va ragʻbatlantirish, shu jumladan ularni taniqli futbolchilarning nomlari bilan atash; har yili futbolni ommalashtirishga oid qisqa metrajli videoroliklar yaratish, hujjatli va badiiy filmlarni suratga olish hamda ularni ommaviy axborot vositalarida keng yoritish; futbolni ommaviylashtirish va har tomonlama rivojlantirish maqsadida tuman (shahar) sport maktablarida ayollar futboli, futzal (mini-futbol) va sohil futboli guruhlarini tashkil qilish, ular oʻrtasida muntazam ravishda musobaqalarni oʻtkazish; tuman (shahar), viloyat va respublika sport va ommaviy jismoniy tarbiya tadbirlarining kalendar rejasiga kiritilgan musobaqalarda qatnashuvchi barcha futbolchilarning yagona maʼlumotlar bazasini shakllantirish; taniqli futbolchilar va trenerlarni jalb qilgan holda yosh futbolchilar uchun uchrashuv va master-klasslar oʻtkazib borish; futbol trenerlarining mehnatiga haq toʻlash tizimini takomillashtirish. Bunda trenerlarga qoʻshimcha pul mukofoti (oylikdan tashqari) miqdorini tarbiyalangan bolalar va oʻsmirlarning milliy terma jamoasi va professional futbol klublariga aʼzoligidan kelib chiqib belgilash mexanizmlarini joriy qilish; tuman (shahar)larni futbol sport turiga ixtisoslashtirish; Oʻzbekiston milliy terma jamoasi ishtirokidagi oʻyinlarga barcha hududlardan fan-klub aʼzolarini markazlashgan holda jalb etish choralarini koʻrish hamda vatanparvarlik ruhidagi targʻibot-tashviqot tadbirlarini muntazam olib borish. Professional futbol klublari faoliyatini yanada rivojlantirish borasida quyidagi chora-tadbirlarni amalga oshirish zarur: barcha professional futbol klublari tarkiblarini belgilangan jismoniy tayyorgarlik talablarini bajargan sportchilardan shakllantirish; iqtidorli futbolchilarni tayyorlash orqali Markaziy Osiyo, Rossiya, Xitoy va boshqa futboli rivojlanayotgan davlatlarning yetakchi klublariga “futbolchilar eksporti”ni amalga oshirish, xorijiy futbol bozorlarini egallash; professional futbol klublarini futboli rivojlanayotgan davlatlarning yetakchi klublariga “futbolchilar eksporti”ni amalga oshirish faoliyatini ragʻbatlantirish; davlat korxonalari va tashkilotlari tomonidan professional futbol klublari faoliyatiga ajratilayotgan moliyaviy mablagʻlarning samarali foydalanilishi ustidan monitoring oʻtkazishni amalga oshirish; professional futbol klublarida sportchi va boshqa mutaxassislarni ragʻbatlantiradigan tizimning shaffofligini taʼminlash; professional futbol klublari huzurida innovatsion laboratoriyalar tashkil etish, shu jumladan, futbolchilarni jismoniy tayyorgarligini masofadan kuzatish qurilmalari va zamonaviy imitatsiya uskunalari bilan taʼminlash; futbol klublarining huquqiy maqomini belgilash va ularga qoʻllanadigan soliq va bojxona imtiyozlaridan samarali foydalanish mexanizmini ishlab chiqish. Oʻzbekistonda istiqbolli va iqtidorli futbolchilarni tanlash va saralab olish (seleksiya), ularni professional darajada tayyorlash tizimini yoʻlga qoʻyish tizimi oʻz ichiga kompleks chora-tadbirlarni qamrab oladi. Tanlash va saralab olish (seleksiya) jarayonini shartli ravishda havaskor va professional darajalarga ajratish mumkin. Havaskor darajadagi tanlash va saralab olish (seleksiya) asosan maktabdan tashqari taʼlim muassasalari va umumtaʼlim maktablari ommaviy ravishda futbol bilan mashgʻul boʻlish masalalarini hal qiladi, xolos. Mazkur darajadagi tanlash va saralab olish (seleksiya) usuli va futbol guruhlarini shakllantirishni ifodalaydi, ishtirokchilar orasidan kelgusida professionallarni tayyorlash maqsadida qobiliyatli yoshlarni futbolga jalb qilish vazifasini bajaradi. Futbol boʻyicha professional darajadagi sportchilarni tanlash va saralab olish (seleksiya) toʻrt bosqichda amalga oshiriladi: birinchi, “Maktablar futbol ligasi” musobaqalarini oʻtkazish natijalari boʻyicha iqtidorli oʻquvchilar tuman (shahar) sport maktablarining futbol boʻlinmalari hamda xususiy futbol maktablariga saralab olinadi (seleksiya); ikkinchi, “Sport maktablari futbol ligasi” musobaqalarini oʻtkazish natijalari boʻyicha futbol mahorat maktablari, xususiy professional futbol maktablari va professional futbol klublari huzuridagi futbol akademiyalariga futbolchilar saralab olinadi (seleksiya); uchinchi, “Professional futbol maktablari ligasi” musobaqalarini oʻtkazish natijalari boʻyicha hududiy professional futbol klublariga futbolchilar saralab olinadi (seleksiya); toʻrtinchi, Oʻzbekiston futbol assotsiatsiyasi huzuridagi Respublika bolalar va oʻsmirlar futbol akademiyasida futbol boʻyicha turli yosh toifasidagi terma jamoalar tayyorgarlik koʻradilar. Oʻzbekistonda futbol infratuzilmasini moddiy-texnik jihatdan yanada yaxshilash hamda xalqaro talablarga moslashtirish borasida quyidagi chora-tadbirlarni amalga oshirish zarur: futbol mahorat maktablarining moddiy-texnik bazasini mustahkamlash, ularni sport anjomlari va jihozlari bilan taʼminlash, sport inshootlarini barpo etish; Xalqaro Futbol Assotsiatsiyalari Federatsiyasi va Osiyo Futbol Konfederatsiyasi talablariga javob beradigan zamonaviy futbol maydonlarini barpo etish va mavjudlarini rekonstruksiya qilish; futbolchilarni tayyorlash va yoshlarni futbolga jalb qilish maqsadida respublikada futbol maydonlarini barpo etish va mavjudlarini rekonstruksiya qilish. Bunda ushbu maydonlar qoplamalari tabiiy chimdan boʻlishini taʼminlash va tabiiy chimni ishlab chiqaradigan korxonalarni qoʻllab-quvvatlash; futbol va mini-futbol maydonlarini barpo etish, shu jumladan davlat-xususiy sheriklik asosida qurilishini nazarda tutuvchi “Har bir mahallada futbol maydoni” dasturi ijrosini taʼminlash. Futbol maydonlari va mini-futbol maydonchalarini barpo etishda xalqaro moliya institutlari va xorijiy banklarning imtiyozli kredit liniyalarini Hukumat kafolati asosida jalb qilish; hududlarda futzal (mini-futbol) boʻyicha musobaqalar oʻtkazishga moʻljallangan zamonaviy sport zallari tarmogʻini barpo etish yuzasidan chora-tadbirlarni belgilash; har bir hududda sohil futboli bilan shugʻullanish uchun qumli maydonchalar barpo etilishini taʼminlash; futbol infratuzilma obyektlarini sifatli va yetarli darajada sport inventarlari bilan taʼminlash; professional futbol musobaqalariga zamonaviy axborot-kommunikatsiya texnologiyalari va innovatsion loyihalar, xususan VAR (Video Assistant Referee, video yordamchi hakam) tizimini joriy etish. Davlat taʼlim muassasalari, shu jumladan tuman (shahar) sport maktablari futbol boʻlinmalarini futbol uchun zarur boʻlgan anjomlar va jihozlar bilan taʼminlash borasida quyidagilarni amalga oshirish zarur: davlat taʼlim muassasalari, shu jumladan tuman (shahar) sport maktablari futbol boʻlinmalarining futbol uchun zarur boʻlgan anjom va jihozlar bilan taʼminlanganligini oʻrganish; umumtaʼlim maktablari va tuman (shahar) sport maktablari futbol boʻlinmalarini futbol boʻyicha sport anjomlari hamda jihozlari bilan, shu jumladan futbol toʻplari bilan doimiy ravishda belgilangan meʼyorlar doirasida taʼminlash; futbol toʻplarini ishlab chiqaruvchi korxonalarni qoʻllab-quvvatlash, ularning muammo va kamchiliklarini bartaraf qilishga koʻmaklashish; Oʻzbekiston Respublikasi Davlat budjeti parametrlarida sport anjomlari va jihozlari bilan belgilangan meʼyorlar doirasida muntazam ravishda taʼminlash boʻyicha xarajatlar moddasini alohida koʻrsatish. Oʻzbekistonda futbol sohasida faoliyat yurituvchi mutaxassislarni tayyorlash, qayta tayyorlash, malakasini oshirish, tanlab olish va rivojlantirishda quyidagilarni amalga oshirish zarur: futbol boʻyicha texnik direktor lavozimlariga mutaxassislarni tanlab olish mezonlarini ishlab chiqish va joriy etish, shuningdek, xorijiy mutaxassislarni jalb qilish; Osiyo Futbol Konfederatsiyasi dasturlari boʻyicha (ayollar futboli, futzal (mini futbol), sohil futboli, darvozabonlar va jismoniy tayyorgarlik boʻyicha trenerlar) xalqaro instruktorlarni jalb qilgan holda xalqaro trenerlik kurslarini oʻtkazish; Xalqaro Futbol Assotsiatsiyalari Federatsiyasi, Yevropa Futbol Assotsiatsiyalari Birlashmasi va Osiyo Futbol Konfederatsiyasi mutaxassislarini jalb qilgan holda trenerlik taʼlimi boʻyicha instruktorlarni tayyorlash yuzasidan ixtisoslashtirilgan kurslarni tashkil etish; futbolning turli yoʻnalishlari — ayollar futboli, futzal (mini futbol), sohil futboli boʻyicha trenerlar, hakamlar va boshqa mutaxassislar uchun Xalqaro Futbol Assotsiatsiyalari Federatsiyasining ixtisoslashtirilgan seminarlarini tashkil etish va oʻtkazish; futbol boʻyicha trenerlarning xorijiy mamlakatlarda malaka oshirishini (stajirovkasini) tashkil etish; yuqori malakali trener va hakamlarni tayyorlash, qayta tayyorlash, malakasini oshirish maqsadida Oʻzbekiston futbol assotsiatsiyasi huzurida Futbol mutaxassislarini tayyorlash markazini tashkil etish va uning faoliyatini yoʻlga qoʻyish; futbolchilar va boshqa mutaxassislarni tayyorlashning dolzarb masalalari yuzasidan yetakchi mahalliy va xorijiy mutaxassislarni jalb etgan holda futbol boʻyicha ilmiy-uslubiy va ilmiy-amaliy konferensiyalar oʻtkazib borish; Xalqaro Futbol Assotsiatsiyalari Federatsiyasi, Yevropa Futbol Assotsiatsiyalari Birlashmasi va Osiyo Futbol Konfederatsiyasining trenerlar tayyorlash boʻyicha yetakchi xorijiy markazlarida Oʻzbekiston futbol assotsiatsiyasi vakillarining stajirovkasini tashkil etish; futbol oʻyinlari davomida muxlislar bilan ishlash va lokal xavfsizlikni taʼminlash boʻyicha “styuard muxlis” tizimini tashkil etish, koʻngilli yoshlar va fan-klublar aʼzolari uchun ixtisoslashtirilgan seminarlarni tashkil etish; Oʻzbekiston futbol mutaxassislarini xalqaro futbol tuzilmalarining boshqaruv boʻgʻinlarida faoliyat yuritishlarini taʼminlash boʻyicha zarur choralar koʻrish. Futbol musobaqalari televizion translyatsiyasi tizimini tubdan takomillashtirishda quyidagilarni amalga oshirish zarur: har bir hududdagi xalqaro musobaqalar oʻtkazishga moʻljallangan stadionlarni ND televizion studiyalar hamda zarur multimedia jihozlari bilan taʼminlash; futbol musobaqalari televizion translyatsiyasi media huquqlarini oʻrta va uzoq muddatli shartlarda xususiy sektorga oʻtkazish; futbol sohasini bosqichma-bosqich tijoratlashtirish orqali “sponsorship” (titul homiylik, reklama distribyutsiyasi, axborot hamkorlik va boshqalar) tizimini rivojlantirish hamda uchrashuvlarning televizion translyatsiyasini telekanallarga sotish mexanizmini yoʻlga qoʻyish; stadionlardan futbol musobaqalarining toʻgʻridan-toʻgʻri translyatsiyasini tashkil etish uchun optik tolali aloqa liniyalarini oʻtkazish; futbol stadionlaridan reportajlarni onlayn tarzda tayyorlash maqsadida yuqori tezlikdagi Internet tizimini tashkil etish. Meʼyoriy-huquqiy bazani takomillashtirishda quyidagilarni amalga oshirish zarur: professional futbol musobaqalari oʻtkazilishini tartibga soluvchi meʼyoriy hujjatlar bazasini xalqaro tajribaning ilgʻor jihatlarini oʻrganib chiqqan holda yangi tahrirda ishlab chiqish; futbol sohasida ilgʻor xorijiy davlatlar tajribasini oʻrgangan holda samarali boshqaruv tizimi (sport menejment)ini joriy qilishga qaratilgan normativ-huquqiy hujjatlarni ishlab chiqish va tasdiqlash; yosh futbolchilarni saralab olish, tanlash (seleksiya) va ularni professional darajada tayyorlash tizimini yoʻlga qoʻyish hamda professional futbol klublarida iqtidorli yoshlarning faoliyat yuritishini tizimli ravishda qoʻllab-quvvatlashga doir normativ-huquqiy hujjatlarni ishlab chiqish va tasdiqlash; sport taʼlimi hamda futbolga ixtisoslashtirilgan taʼlim muassasalariga qabul qilish mezonlarini takomillashtirishga doir normativ-huquqiy hujjatlarni ishlab chiqish va tasdiqlash; futbolga ixtisoslashtirilgan taʼlim muassasalarining huquqiy maqomini aniq belgilash va ularning faoliyatini rivojlantirish boʻyicha normativ-huquqiy hujjatlarni ishlab chiqish va tasdiqlash; Oʻzbekiston Respublikasida futbol boʻyicha trenerlik taʼlimi va trenerlik faoliyati bilan shugʻullanish uchun attestatsiyadan oʻtish tartibi toʻgʻrisida normativ-huquqiy hujjatlarni ishlab chiqish va tasdiqlash; Oʻzbekiston Respublikasida futbol boʻyicha (shu jumladan terma jamoalar uchun) trenerlarni tanlab olish mezonlarini ishlab chiqish va amaliyotga joriy etish; hakamlarni tayyorlash tizimini takomillashtirish maqsadida tanlab olish mezonlarini ishlab chiqish va joriy qilish; xalqaro standartlar asosida futbol sport turi boʻyicha agentlar (vositachilar)ning faoliyatini tartibga solish va ularni akkreditatsiyadan oʻtkazish tartibi toʻgʻrisidagi nizomni ishlab chiqish va tasdiqlash; “sport shifokori”, “sport psixologi”, “sport farmakologi”, “sport diyetologi”, “sport seleksioneri”, “futbol tahlilchisi”, “sport huquqshunosi”, “texnik direktor” va “futbol hakami” kabi zamonaviy kasblarni qonunchilik doirasida belgilovchi va faoliyatini tartibga soluvchi normativ-huquqiy hujjatlarni ishlab chiqish va tasdiqlash. Futbolni moliyalashtirish tizimini rivojlantirish va tijoratlashuv mexanizmlarini joriy etishda quyidagilarni amalga oshirish zarur: professional futbol klublari boshqaruv tizimini tijoratlashtirish, jumladan 2020-yildan boshlab har bir klubning aniq biznes strategiyasi ishlab chiqilishini taʼminlash; davlat ulushi mavjud boʻlgan yirik korxona va tashkilotlar tomonidan moliyalashtiriladigan futbol klublarini bosqichma-bosqich xususiy sektorga oʻtkazib borish; stadionlarga futbol muxlislarini keng jalb qilish maqsadida zamonaviy chipta tizimi (shu jumladan abonement sotuvi)ni joriy qilish, qolaversa, stadionlar infratuzilmasidan samarali foydalanish maqsadida “xospitaliti xizmatlari” (xostel, ovqatlanish, fitnes, sport maktablari va boshqalar)ni tashkil etish, klublar va stadion muzeylari faoliyatini yoʻlga qoʻyish; futbol sohasi subyektlari faoliyatini tijoratlashtirish maqsadida “futbol merchandayzingi” (klublar atributikasi, suvenir va ekipirovkalar majmuini yaratish, turistik sayohat marshrutlari va boshqalar)ni joriy qilish; taniqli xorij klublari va futbolchilari ishtirokida sport festivallari hamda sport lotereyalari tashkil etish orqali stadionlarga muxlislarni jalb qilish mexanizmlarini yoʻlga qoʻyish. Futbol boʻyicha terma jamoalar va ularning zaxirasini shakllantirishda quyidagilarni amalga oshirish zarur: futbol boʻyicha milliy terma jamoalar uchun oʻquv-mashgʻulot markazini tashkil etish; futbol boʻyicha terma jamoalarga iqtidorli futbolchilarni tanlash va saralab olish (seleksiya) mezonlarini ishlab chiqish va joriy etish; barcha turdagi milliy va olimpia terma jamoalari tarkiblarini belgilangan jismoniy tayyorgarlik talablarini bajargan sportchilaridan shakllantirish; terma jamoa futbolchilarini tiklanish vositalari bilan taʼminlash, ularning ovqatlanish va vitaminizatsiya tizimini xalqaro talablar asosida takomillashtirish; professional futbol klublarining rasmiy muxlislar fan-klublari aʼzolari uchun milliy qadriyat va anʼanalar asosida “Muxlislik kodeksi” qoidalar majmuini ishlab chiqish va amaliyotga joriy etish; futbol boʻyicha Oʻzbekistonning yagona madhiyasini yaratish. Mazkur Konsepsiyada belgilab berilgan ustuvor vazifalarni izchil amalga oshirish orqali quyidagi natijalarga erishish nazarda tutilmoqda: professional futbolchilarning jismoniy tayyorgarligi kuchayadi va natijada oʻyinlar sifati oshadi; har bir professional futbol klubi “futbol tahlilchisi”, “sport shifokori”, “sport psixologi”, “sport farmakologi”, “sport seleksioneri”, “sport huquqshunosi”, “texnik direktor” kabi kasblar boʻyicha malakali kadrlar bilan toʻliq taʼminlanishiga erishiladi; respublika boʻyicha futbol bilan muntazam shugʻullanayotgan barcha sportchilarning faoliyati va funksional diagnostika natijalarining yagona bazasi yaratiladi; 2030-yilga kelib respublikada futbolning ommaviyligini oshirish hisobiga futbol bilan muntazam shugʻullanuvchilar soni umumiy aholi soniga nisbatan 5%ga yetkaziladi; futbol sohasiga korrupsion sxemalarning salbiy taʼsiri hamda faoliyat ustidan shaffof nazorat tizimi yoʻlga qoʻyiladi hamda futbol musobaqalarining adolat tamoyillari asosida oʻtkazilishiga erishiladi; terma jamoalarni nufuzli xalqaro musobaqalarda ishtiroki etish imkoniyatlari yaratiladi, Oʻzbekiston futbol assotsiatsiyasining futbol ommaviyligini oshirish va professional rivojlantirish borasidagi faoliyati samaradorligi taʼminlanadi; professional futbol klublarini xususiy sektorga oʻtkazish hisobiga oʻzaro raqobatbardoshligi ortadi, futbol oʻyinlari tomoshabopligi taʼminlanadi; hududlarda futbol infratuzilmasining takomillashtirilishi natijasida xalqaro va mahalliy futbol tadbirlarini yuqori darajada oʻtkazish imkoniyati yaratiladi; futbol klublarining moliyaviy barqarorligi ortishini inobatga olib, ijtimoiy yuklamalar vositasida joylarda bolalar futbolini rivojlantirish, zarur infratuzilma (sport maydonlari, inventarlari va boshqa zarur jihozlar) bilan taʼminlash imkoniyati yaratiladi; iqtidorli futbolchilarni professional tayyorlab borish hamda xorijiy mamlakatlarning yetakchi klublariga transfer qilib borishning zamonaviy tizimi yaratiladi; zamonaviy marketing uslublari vositasida futbol muxlislari auditoriyasini kengaytirish orqali yoshlarning boʻsh vaqtlarini mazmunli oʻtkazish hamda ularda vatanparvarlik tuygʻularini qaror toptirish imkoniyati paydo boʻladi. Oʻzbekistonda futbolni rivojlantirishni yangi bosqichga olib chiqish, oʻz navbatida ilgari surilgan vazifalarning toʻliq bajarilishiga hamda har bir mutasaddining oʻz masʼuliyatini anglash darajasiga bogʻliq. Vatanimiz futbolining zamonaviy qiyofasi jahon futbolida oʻzining munosib oʻrnini egallash uchun yaratib beriladigan sharoitlarga, islohotlarga va albatta qanday natijalarga erishishimizga bogʻliq boʻladi. Binobarin, ustuvor vazifalarning natijadorligini xalq, birinchi navbatda haqiqiy futbol ishqibozlari ulkan tajribasi bilan adolatli baholab beradi. T/r Tadbirlar nomi Amalga oshirish shakli Amalga oshirish muddati Masʼul ijrochilar I. Ommaviy va professional futbolni har tomonlama rivojlantirish uchun sharoitlar yaratish 1. Mahalla yoshlari oʻrtasida “Mahallada futbol”, “Futbolimiz kelajagi”, “Charm-toʻp” futbol musobaqalarini muntazam va yuqori saviyada oʻtkazish tizimini yoʻlga qoʻyish. Vazirlar Mahkamasi qarori 2020-yil 1-may Jismoniy tarbiya va sport vazirligi (D. Nabiyev), Moliya vazirligi (T. Ishmetov), Oʻzbekiston futbol assotsiatsiyasi (A. Azizov), Fuqarolarning oʻzini oʻzi boshqarish organlari faoliyatini muvofiqlashtirish boʻyicha respublika kengashi (Sh. Javlonov), OʻzbekistonYoshlar ittifoqi (A. Saʼdullayev) 2. Hududlar kesimida barcha korxona va tashkilotlar, davlat muassasalari xodimlari oʻrtasida futbol boʻyicha “Bosh vazir kubogi”, “Hokim kubogi”, “Rahbar kubogi” kabi tizim musobaqalarini keng qamrovda va muntazam tashkil etish. Vazirlar Mahkamasi qarori 2020-yil 1-may Jismoniy tarbiya va sport vazirligi (D. Nabiyev), Moliya vazirligi (T. Ishmetov), Oʻzbekiston futbol assotsiatsiyasi (A. Azizov) 3. Maktabgacha taʼlim muassasalarining tarbiyalanuvchilarini futbolga qiziqtirish uchun futbol boʻyicha oʻyin shaklida koʻrgazmali darslarni tashkil etish. Maktabgacha taʼlim muassasalarining tarbiyalanuvchilari oʻrtasida doimiy tarzda futbol boʻyicha festivallar va qiziqarli koʻngilochar tadbirlar oʻtkazish. Tashkiliy tadbirlar 2020-yil 1-apreldan boshlab Maktabgacha taʼlim vazirligi (A. Shin), Jismoniy tarbiya va sport vazirligi (D. Nabiyev), Oʻzbekiston futbol assotsiatsiyasi (A. Azizov) 4. Umumtaʼlim maktablari oʻrtasida har bir tuman (shahar)da doimiy ravishda yiliga kamida ikki marotaba “Maktablar futbol ligasi” musobaqalarini oʻtkazib borish. “Maktablar futbol ligasi” musobaqalarini oʻtkazish natijalari boʻyicha iqtidorli oʻquvchilarni tuman (shahar) bolalar-oʻsmirlar sport maktablarining futbol boʻlinmalari hamda xususiy futbol maktablariga saralab olish (seleksiya) tizimini yoʻlga qoʻyish. Vazirlar Mahkamasi qarori 2020-yil 1-may Jismoniy tarbiya va sport vazirligi (D. Nabiyev), Moliya vazirligi (T. Ishmetov), Xalq taʼlimi vazirligi (Sh. Shermatov), Oʻzbekiston futbol assotsiatsiyasi (A. Azizov), Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari 5. Tuman (shahar) bolalar-oʻsmirlar sport maktablari futbol boʻlinmalari va xususiy futbol maktablari oʻrtasida yosh toifasidan kelib chiqib belgilangan meʼyorlar asosida “Sport maktablari futbol ligasi” musobaqalarini oʻtkazib borish. “Sport maktablari futbol ligasi” musobaqalarini oʻtkazish natijalari boʻyicha Oʻzbekiston Respublikasi Jismoniy tarbiya va sport vazirligi huzuridagi futbol mahorat maktablari (keyingi oʻrinlarda — futbol mahorat maktablari), xususiy professional futbol maktablari va professional futbol klublari huzuridagi futbol akademiyalariga futbolchilarni saralab olish (seleksiya) tizimini yoʻlga qoʻyish. Vazirlar Mahkamasi qarori 2020-yil 1-may Jismoniy tarbiya va sport vazirligi (D. Nabiyev), Moliya vazirligi (T. Ishmetov), Oʻzbekiston futbol assotsiatsiyasi (A. Azizov) 6. Futbol mahorat maktablari, xususiy professional futbol maktablari va professional futbol klublari huzuridagi futbol akademiyalari oʻrtasida yosh toifasidan kelib chiqib belgilangan meʼyorlar asosida “Professional futbol maktablari ligasi” musobaqalarini oʻtkazib borish. “Professional futbol maktablari ligasi” musobaqalarini oʻtkazish natijalari boʻyicha hududiy professional futbol klublariga futbolchilarni saralab olish (seleksiya) tizimini yoʻlga qoʻyish. Vazirlar Mahkamasi qarori 2020-yil 1-may Jismoniy tarbiya va sport vazirligi (D. Nabiyev), Moliya vazirligi (T. Ishmetov), Oʻzbekiston futbol assotsiatsiyasi (A. Azizov) 7. Xususiy futbol maktablari va xususiy professional futbol maktablari faoliyatini tartibga solish va yanada rivojlantirish, shu jumladan ular toʻgʻrisida namunaviy nizomni tasdiqlash. Vazirlar Mahkamasi qarori 2020-yil 1-oktabr Jismoniy tarbiya va sport vazirligi (D. Nabiyev), Oʻzbekiston futbol assotsiatsiyasi (A. Azizov), Moliya vazirligi (T. Ishmetov) 8. Futbolni ommalashtirishga oid qisqa metrajli videoroliklar yaratish, hujjatli va badiiy filmlarni suratga olish hamda ularni ommaviy axborot vositalarida keng yoritish. Tashkiliy tadbirlar 2020-yildan boshlab Milliy teleradiokompaniya (A. Xadjayev), “Oʻzbekkino” MA (F. Abduxalikov), Oʻzbekiston futbol assotsiatsiyasi (A. Azizov) 9. Futbolni ommaviylashtirish va har tomonlama rivojlantirish maqsadida tuman (shahar) bolalar-oʻsmirlar sport maktablarida ayollar futboli, futzal (mini-futbol) va sohil futboli guruhlarini tashkil qilish, ular oʻrtasida muntazam ravishda musobaqalarni oʻtkazish. Tashkiliy tadbirlar 2020-yil 1-may Jismoniy tarbiya va sport vazirligi (D. Nabiyev), Moliya vazirligi (T. Ishmetov), Oʻzbekiston futbol assotsiatsiyasi (A. Azizov) 10. Taniqli futbolchilar va trenerlarni jalb qilgan holda yosh futbolchilar uchun uchrashuv va master-klasslar oʻtkazib borish. Rejaga asosan 2019-2020-yillar davomida Jismoniy tarbiya va sport vazirligi (D. Nabiyev), Oʻzbekiston futbol assotsiatsiyasi (A. Azizov) 11. Futbol trenerlarning mehnatiga haq toʻlash tizimini takomillashtirish. Bunda trenerlarga qoʻshimcha pul mukofoti (oylikdan tashqari) miqdorini tarbiyalangan bolalar va oʻsmirlarning milliy terma jamoasi va professional futbol klublariga aʼzoligidan kelib chiqib belgilash mexanizmlarini joriy qilish. Vazirlar Mahkamasi qarori 2020-yil 1-sentabr Jismoniy tarbiya va sport vazirligi (D. Nabiyev), Moliya vazirligi (T. Ishmetov), Oʻzbekiston futbol assotsiatsiyasi (A. Azizov) 12. Oʻzbekiston milliy terma jamoasi ishtirokidagi oʻyinlarga barcha hududlardan fan-klublari aʼzolarini markazlashgan holda jalb etish choralarini koʻrish hamda vatanparvarlik ruhidagi targʻibot-tashviqot tadbirlarini muntazam olib borish. Rejaga asosan 2019-2020-yillar davomida Jismoniy tarbiya va sport vazirligi (D. Nabiyev), Oʻzbekiston futbol assotsiatsiyasi (A. Azizov) II. Professional futbol klublari faoliyatini yanada rivojlantirish 13. Professional futbol klublari hamda terma jamoalar tarkiblarini jismoniy tayyorgarligi yaxshi futbolchilar orasidan shakllantirish maqsadida jismoniy tayyorgarlik talablarini qayta koʻrib chiqish. Bunda professional futbolchilarning jismoniy tayyorgarlik talablarini mazkur Farmon bilan tasdiqlanayotgan jismoniy tayyorgarligi boʻyicha modellashtirilgan meʼyorlari doirasida amalga oshirish. Oʻzbekiston futbol assotsiatsiyasi qarori 2020-yil 1-mart Oʻzbekiston futbol assotsiatsiyasi (A. Azizov) 14. Iqtidorli futbolchilarni tayyorlash orqali Markaziy Osiyo, Rossiya, Xitoy va boshqa futboli rivojlanayotgan davlatlarning yetakchi klublariga “futbolchilar eksporti”ni amalga oshirish, xorijiy futbol bozorlarini egallash. Tashkiliy tadbirlar 2020-yildan boshlab Oʻzbekiston futbol assotsiatsiyasi (A. Azizov) 15. Professional futbol klublarini futboli rivojlanayotgan davlatlarning yetakchi klublariga “futbolchilar eksporti”ni amalga oshirish faoliyatini ragʻbatlantirish. Qonun hujjatlariga oʻzgartirish va qoʻshimchalar kiritish 2020-yil 1-dekabr Oʻzbekiston futbol assotsiatsiyasi (A. Azizov), Jismoniy tarbiya va sport vazirligi (D. Nabiyev), Moliya vazirligi (T. Ishmetov) 16. Professional futbol klublari huzurida innovatsion laboratoriyalar tashkil etish, shu jumladan, futbolchilarni jismoniy tayyorgarligini masofadan kuzatish qurilmalari va zamonaviy imitatsiya uskunalari bilan taʼminlash. Rejaga asosan 2019-2020-yillar davomida Oʻzbekiston futbol assotsiatsiyasi (A. Azizov), Innovatsion rivojlanish vazirligi (I. Abduraxmonov) 17. Futbol klublarining huquqiy maqomini belgilash va ularga qoʻllanadigan soliq va bojxona imtiyozlaridan samarali foydalanish mexanizmini ishlab chiqish. Vazirlar Mahkamasi qarori 2020-yil 1-fevral Jismoniy tarbiya va sport vazirligi (D. Nabiyev), Oʻzbekiston futbol assotsiatsiyasi (A. Azizov) III. Istiqbolli va iqtidorli futbolchilarni tanlash va saralab olish (seleksiya), ularni professional darajada tayyorlash tizimini yoʻlga qoʻyish 18. Tuman (shahar), viloyat va respublika sport hamda ommaviy jismoniy tarbiya tadbirlarining kalendar rejasiga kiritilgan musobaqalarda qatnashuvchi barcha futbolchilarning yagona maʼlumotlar bazasini shakllantirish. Respublika boʻyicha futbol bilan muntazam shugʻullanayotgan barcha sportchilarning funksional diagnostika natijalarining yagona bazasini yaratish. Tashkiliy tadbirlar 2020-yil 1-yanvar Jismoniy tarbiya va sport vazirligi (D. Nabiyev), Oʻzbekiston futbol assotsiatsiyasi (A. Azizov) 19. Oʻzbekiston futbol assotsiatsiyasi huzuridagi Respublika bolalar va oʻsmirlar futbol akademiyasi faoliyatini tashkil etish. Vazirlar Mahkamasi qarori 2019-2020-yillar davomida Oʻzbekiston futbol assotsiatsiyasi (A. Azizov), Moliya vazirligi (T. Ishmetov) IV. Futbol infratuzilmasini moddiy-texnik jihatdan yanada yaxshilash hamda xalqaro talablarga moslashtirish 20. Xalqaro Futbol Assotsiatsiyalari Federatsiyasi va Osiyo Futbol Konfederatsiyasi talablariga javob beradigan zamonaviy futbol maydonlarini barpo etish va mavjudlarini rekonstruksiya qilish. Vazirlar Mahkamasi farmoyishi 2020-yil 15-noyabr Jismoniy tarbiya va sport vazirligi (D. Nabiyev), Oʻzbekiston futbol assotsiatsiyasi (A. Azizov), Qurilish vazirligi (B. Zokirov), manfaatdor vazirliklar va idoralar 21. Futbolchilarni tayyorlash va yoshlarni futbolga jalb qilish maqsadida respublikada futbol maydonlarini barpo etish va mavjudlarini rekonstruksiya qilish. Vazirlar Mahkamasi farmoyishi 2020-yil 15-noyabr Jismoniy tarbiya va sport vazirligi (D. Nabiyev), Investitsiyalar va tashqi savdo vazirligi (S. Umurzakov), Qurilish vazirligi (B. Zokirov), Oʻzbekiston futbol assotsiatsiyasi (A. Azizov), manfaatdor vazirliklar va idoralar 22. Hududlarda futzal (mini-futbol) boʻyicha musobaqalar oʻtkazishga moʻljallangan zamonaviy sport zallari tarmogʻini barpo etish yuzasidan chora-tadbirlarni belgilash. Har bir hududda sohil futboli bilan shugʻullanish uchun qumli maydonchalar barpo etilishini taʼminlash. Vazirlar Mahkamasi farmoyishi 2020-yil 1-avgust Jismoniy tarbiya va sport vazirligi (D. Nabiyev), Investitsiyalar va tashqi savdo vazirligi (S. Umurzakov), Qurilish vazirligi (B. Zokirov), Oʻzbekiston futbol assotsiatsiyasi (A. Azizov), manfaatdor vazirliklar va idoralar 23. Futbol maydonlari va mini-futbol maydonchalarini barpo etish, shu jumladan davlat-xususiy sheriklik asosida qurilishini nazarda tutuvchi “Har bir mahallada futbol maydoni” dasturini ishlab chiqish va ijrosini taʼminlash. Futbol maydonlari va mini-futbol maydonchalarini barpo etishda xalqaro moliya institutlari va xorijiy banklarning imtiyozli kredit liniyalarini Hukumat kafolati asosida jalb qilish. Tashkiliy tadbirlar 2020-yildan boshlab Oʻzbekiston Respublikasi Kambagʻallikni qisqartirish va bandlik vazirligi (B. Musayev), Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari, Qurilish va uy-joy kommunal xoʻjaligi vazirligi (B. Zokirov), Investitsiyalar, sanoat va savdo vazirligi (L. Qudratov), Iqtisodiyot va moliya vazirligi (Sh. Kudbiyev), Sport vazirligi (A. Ikramov), Oʻzbekiston futbol assotsiatsiyasi (A. Azizov) 24. Xalqaro tajribadan kelib chiqib, Xalqaro Futbol Assotsiatsiyalari Federatsiyasi, Osiyo Futbol Konfederatsiyasi talablariga muvofiq 2021-yilgi futbol mavsumidan boshlab Superliga jamoalari oʻrtasidagi uchrashuvlarda adolat va shaffoflikni taʼminlash maqsadida VAR (Video Assistant Referee, video yordamchi hakam) tizimini joriy etish. Tashkiliy tadbirlar 2020-yil 1-dekabr Oʻzbekiston futbol assotsiatsiyasi (A. Azizov), Milliy teleradiokompaniya (A. Xadjayev) 25. VAR (Video Assistant Referee, video yordamchi hakam) tizimini 2020-yil avgust oyidan boshlab Superliga uchrashuvlarida tajribada qoʻllanishi (offlayn rejimi) amalga oshirilishi uchun har bir stadionda kamida 6 ta ND kamera oʻrnatilishini taʼminlash. Tashkiliy tadbirlar 2020-yil 1-mart Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari, Jismoniy tarbiya va sport vazirligi (D. Nabiyev), Oʻzbekiston futbol assotsiatsiyasi (A. Azizov), manfaatdor vazirliklar va idoralar 26. Oʻzbekiston futbol assotsiatsiyasi huzuridagi Respublika bolalar va oʻsmirlar futbol akademiyasini joylashtirish. Tashkiliy tadbirlar 2019-2020-yillar davomida Oʻzbekiston futbol assotsiatsiyasi (A. Azizov), Jismoniy tarbiya va sport vazirligi (D. Nabiyev) 27. Toshkent viloyati, Angren shahri, Krasnogorsk qoʻrgʻonida joylashgan Oʻzbekiston futbol assotsiatsiyasi huzuridagi Oʻquv-sogʻlomlashtirish bazasini Futbol boʻyicha oʻsmirlar va yoshlar terma jamoalarning qisqa muddatli oʻquv yigʻin mashgʻulotlarini oʻtkazish uchun rekonstruksiya qilish. Vazirlar Mahkamasi farmoyishi 2020-yil 1-noyabr Jismoniy tarbiya va sport vazirligi (D. Nabiyev), Moliya vazirligi (T. Ishmetov), Investitsiyalar va tashqi savdo vazirligi (S. Umurzakov), Oʻzbekiston futbol assotsiatsiyasi (A. Azizov) 28. Oʻzbekiston futbol assotsiatsiyasi huzuridagi Futbol boʻyicha respublika sport mahoratini oshirish oliy maktabi bino va inshootlarini 2020-yilda zamonaviy talablar asosida rekonstruksiya qilish. Vazirlar Mahkamasi farmoyishi 2020-yil 15-noyabr Oʻzbekiston futbol assotsiatsiyasi (A. Azizov), Jismoniy tarbiya va sport vazirligi (D. Nabiyev), Moliya vazirligi (T. Ishmetov) V. Davlat taʼlim muassasalari, shu jumladan sport maktablarini futbol uchun zarur boʻlgan anjomlar va jihozlar bilan taʼminlash 29. Davlat taʼlim muassasalari, shu jumladan tuman (shahar) sport maktablari futbol boʻlinmalarini futbol uchun zarur boʻlgan anjom va jihozlar bilan taʼminlanganligini oʻrganish. Tashkiliy tadbirlar 2020-yil 1-yanvar Jismoniy tarbiya va sport vazirligi (D. Nabiyev), Xalq taʼlimi vazirligi (Sh. Shermatov), Moliya vazirligi (T. Ishmetov), Oʻzbekiston futbol assotsiatsiyasi (A. Azizov) 30. Umumtaʼlim maktablari va tuman (shahar) sport maktablari futbol boʻlinmalarini futbol boʻyicha sport anjomlar hamda jihozlar bilan, shu jumladan futbol toʻplari doimiy ravishda belgilangan meʼyorlar doirasida taʼminlash. Tashkiliy tadbirlar 2020-yildan boshlab Maktabgacha va maktab taʼlimi vazirligi (X. Umarova), Sport vazirligi (A. Ikramov), Iqtisodiyot va moliya vazirligi (Sh. Kudbiyev), Oʻzbekiston futbol assotsiatsiyasi (A. Azizov) VI. Futbol sohasida faoliyat yurituvchi mutaxassislarni tayyorlash, qayta tayyorlash, malakasini oshirish, tanlab olish va rivojlantirishga innovatsion yondashuv, ilgʻor ilmiy-metodik va axborot-kommunikatsiya texnologiyalarini joriy etish 31. Futbol boʻyicha texnik direktor lavozimlariga mutaxassislarni tanlab olish mezonlarini ishlab chiqish va joriy etish. Oʻzbekiston futbol assotsiatsiyasi qarori 2019-2020-yillar davomida Oʻzbekiston futbol assotsiatsiyasi (A. Azizov) 32. Xalqaro Futbol Assotsiatsiyalari Federatsiyasi va Osiyo Futbol Konfederatsiyasi instruktorlari rahbarligida hakamlar uchun nazariy va amaliy oʻquv seminarlarini tashkil etish. Tashkiliy tadbirlar 2019-2020-yillar davomida Oʻzbekiston futbol assotsiatsiyasi (A. Azizov) 33. Quyidagi chora-tadbirlarni amalga oshirish:futbol mahorat maktablari trenerlari va mutaxassislarining professional darajasini oshirishga qaratilgan oʻquv kurslarini tashkil etish; Osiyo Futbol Konfederatsiyasi dasturlari boʻyicha (ayollar futboli, futzal (mini futbol), sohil futboli, darvozabonlar va jismoniy tayyorgarlik boʻyicha trenerlar) xalqaro instruktorlarni jalb qilgan holda xalqaro trenerlik kurslarini oʻtkazish; Xalqaro Futbol Assotsiatsiyalari Federatsiyasi, Yevropa Futbol Assotsiatsiyalari Birlashmasi va Osiyo Futbol Konfederatsiyasi mutaxassislarini jalb qilgan holda trenerlik taʼlimi boʻyicha instruktorlarni tayyorlash yuzasidan ixtisoslashtirilgan kurslarni tashkil etish; futbolning turli yoʻnalishlari — ayollar futboli, futzal (mini futbol), sohil futboli boʻyicha trenerlar, hakamlar va boshqa mutaxassislar uchun Xalqaro Futbol Assotsiatsiyalari Federatsiyasining ixtisoslashtirilgan seminarlarini tashkil etish va oʻtkazish; futbol boʻyicha trenerlarning xorijiy mamlakatlarda malaka oshirishini (stajirovkasini) tashkil etish; futbol seleksionerlari va tahlilchilari uchun oʻquv kurslarini joriy etish va muntazam ravishda oʻtkazish. Rejaga asosan 2019-2020-yillar davomida Oʻzbekiston futbol assotsiatsiyasi (A. Azizov), Jismoniy tarbiya va sport vazirligi (D. Nabiyev) 34. Zamonaviy ilmiy yutuqlar va innovatsion texnologiyalaridan foydalanilgan holda trener, seleksioner (skaut), tahlilchi, hakam, marketolog va futbol menejeri yoʻnalishlari boʻyicha yuqori malakali futbol mutaxassislarini tayyorlash, qayta tayyorlash va malakasini oshirish maqsadida mahalliy hamda xorijiy mutaxassislarni keng jalb qilish orqali Oʻzbekiston futbol assotsiatsiyasi huzurida Futbol mutaxassislarini tayyorlash markazini tashkil etish. Oʻzbekiston Respublikasida futbol boʻyicha hakamlarni tayyorlash tizimini takomillashtirish maqsadida tanlab olish mezonlarini qayta qoʻrib chiqish. Tashkiliy tadbirlar 2020-yil 1-fevral Oʻzbekiston futbol assotsiatsiyasi (A. Azizov), Jismoniy tarbiya va sport vazirligi (D. Nabiyev), manfaatdor vazirliklar va idoralar 35. Futbol oʻyinlari davomida muxlislar bilan ishlash va lokal xavfsizlikni taʼminlash boʻyicha “styuard muxlis” tizimini tashkil etish. Tashkiliy tadbirlar 2020-yil 1-may Jismoniy tarbiya va sport vazirligi (D. Nabiyev), Ichki ishlar vazirligi (P. Bobojonov), Oʻzbekiston futbol assotsiatsiyasi (A. Azizov) 36. Oʻzbekiston futbol mutaxassislarini xalqaro futbol tuzilmalarining boshqaruv boʻgʻinlarida faoliyat yuritishlarini taʼminlash boʻyicha zarur choralar koʻrish. Tashkiliy tadbirlar 2020-yildan boshlab Sport vazirligi (A. Ikramov), Tashqi ishlar vazirligi (B. Saidov), Oʻzbekiston futbol assotsiatsiyasi (A. Azizov) 37. Hududlarda klublar, bolalar va oʻsmirlar, ommaviy futbolni rivojlantirish maqsadida chet ellik mutaxassislarini jalb etgan holda ularning ish tajribalaridan amaliy foydalanish. Loyihalar doirasida 2019-2020-yillar davomida Oʻzbekiston futbol assotsiatsiyasi (A. Azizov) 38. Futbolda sharhlovchilik sohasini kuchaytirish, ushbu yoʻnalishda isteʼdodli kadrlarni tayyorlash, malaka oshirish tizimini yoʻlga qoʻyish. Tashkiliy tadbirlar 2020-yildan boshlab Milliy teleradiokompaniya (A. Xadjayev), Oʻzbekiston futbol assotsiatsiyasi (A. Azizov) 39. Futbolni yorituvchi jurnalistlar, sharhlovchilar, texnik guruh, koʻchma televizion stansiyalari xodimlarining malaka oshirib borishlari uchun futbol mutaxassislari bilan seminar treninglar tashkil etish. Tashkiliy tadbirlar 2020-yildan boshlab Axborot va ommaviy kommunikatsiyalar agentligi (K. Allamjonov), Milliy teleradiokompaniya (A. Xadjayev), Oʻzbekiston futbol assotsiatsiyasi (A. Azizov) 40. Futboli rivojlangan Yevropa mamlakatlarining (Angliya, Xorvatiya, Serbiya, Rossiya va boshq. ) bolalar futboli tizimi bilan tanishish maqsadida Oʻzbekiston futbol assotsiatsiyasi hamda Oʻzbekiston Respublikasi Jismoniy tarbiya va sport vazirligining mutaxassis xodimlariga xorij safarlarini tashkil qilish. Tashkiliy tadbirlar 2019-2020-yillar davomida Oʻzbekiston futbol assotsiatsiyasi (A. Azizov), Jismoniy tarbiya va sport vazirligi (D. Nabiyev) VII. Futbol musobaqalari televizion translyatsiyasi tizimini tubdan takomillashtirish 41. Xalqaro Futbol Assotsiatsiyalari Federatsiyasi va Osiyo Futbol Konfederatsiyasi talablariga muvofiq oʻtkaziladigan hamda Oʻzbekiston ichki musobaqalarini yoritish uchun 2ta koʻchma televizion stansiyalarni xarid qilish. Vazirlar Mahkamasi farmoyishi 2020-yil 1-iyul Moliya vazirligi (T. Ishmetov), Milliy teleradiokompaniya (A. Xadjayev), Oʻzbekiston futbol assotsiatsiyasi (A. Azizov) 42. Futbol musobaqalari televizion translyatsiyasi media huquqlarini oʻrta va uzoq muddatli shartlarda xususiy sektorga oʻtkazish. Tashkiliy tadbirlar 2020-yil davomida Oʻzbekiston futbol assotsiatsiyasi (A. Azizov) 43. Futbol stadionlardan futbol musobaqalarining toʻgʻridan-toʻgʻri translyatsiyasini tashkil etish uchun optik tolali aloqa liniyalarini oʻtkazish. Futbol stadionlardan reportajlarni onlayn tarzda tayyorlash maqsadida yuqori tezlikdagi Internet tizimini tashkil etish. Tashkiliy tadbirlar 2020-yil davomida Milliy teleradiokompaniya (A. Xadjayev), Axborot texnologiyalari va kommunikatsiyalarini rivojlantirish vazirligi (Sh. Sodiqov), Oʻzbekiston futbol assotsiatsiyasi (A. Azizov) VIII. Futbol sohasidagi meʼyoriy-huquqiy bazani yanada takomillashtirish 44. Oʻzbekiston Respublikasi Vazirlar Mahkamasining 2009-yil 3-dekabrdagi “Oʻzbekiston Respublikasida futbolni rivojlantirishni davlat tomonidan yanada qoʻllab-quvvatlash chora-tadbirlari toʻgʻrisida”gi 304-son qarorini yangi tahrirda qabul qilish va unda hududiy futbol assotsiatsiyalarining faoliyatini tartibga soluvchi mexanizmlarni nazarda tutish. Vazirlar Mahkamasi qarori 2020-yil 1-fevral Oʻzbekiston futbol assotsiatsiyasi (A. Azizov), Jismoniy tarbiya va sport vazirligi (D. Nabiyev) 45. Futbol mahorat maktablariga futbolchilarni yagona tizimda qabul qilishni joriy qilish va oʻquv dasturlarini ishlab chiqish. Vazirlar Mahkamasi qarori 2020-yil 1-may Jismoniy tarbiya va sport vazirligi (D. Nabiyev), Xalq taʼlimi vazirligi (Sh. Shermatov), Oʻzbekiston futbol assotsiatsiyasi (A. Azizov) 46. Xalqaro talablardan kelib chiqib, futbol sport turi boʻyicha (agentlar)ning vositachilar faoliyatini tartibga solish va ularni akkreditatsiyadan oʻtkazish tartibi toʻgʻrisidagi nizomni ishlab chiqish. Vazirlar Mahkamasi qarori 2020-yil 15-fevral Jismoniy tarbiya va sport vazirligi (D. Nabiyev), Oʻzbekiston futbol assotsiatsiyasi (A. Azizov), Adliya vazirligi (R. Davletov) 47. Bolalar-oʻsmirlar sport maktablari faoliyatini yanada takomillashtirish, shu jumladan mazkur maktablar trenerlarining mehnatiga haq toʻlash miqdorlarini bosqichma-bosqich oshirish, seleksioner lavozimi sonini koʻpaytirish. Umumtaʼlim maktablarning moddiy-texnika bazasidan kelib chiqib hamda oʻquvchilar qiziqishiga koʻra bolalar-oʻsmirlar sport maktablarining futbol boʻyicha tarmoq toʻgaraklarini tashkil etish. Vazirlar Mahkamasi qarori 2020-yil 1-sentabr Jismoniy tarbiya va sport vazirligi (D. Nabiyev), Xalq taʼlimi vazirligi (Sh. Shermatov), Moliya vazirligi (T. Ishmetov), Oʻzbekiston futbol assotsiatsiyasi (A. Azizov) 48. “Sport shifokori”, “sport psixologi”, “sport farmakologi”, “sport diyetologi”, “sport seleksioneri”, “futbol tahlilchisi”, “sport huquqshunosi”, “texnik direktor” va “futbol hakami” kabi zamonaviy kasblarni qonunchilik doirasida belgilovchi va faoliyatini tartibga soluvchi normativ-huquqiy hujjatlarni ishlab chiqish va tasdiqlash. Vazirlar Mahkamasi qarori 2020-yil 15-noyabr Jismoniy tarbiya va sport vazirligi (D. Nabiyev), Bandlik va mehnat munosabatlari vazirligi (N. Xusanov), Oʻzbekiston futbol assotsiatsiyasi (A. Azizov) 49. Futbolda korrupsion sxemalar boʻyicha kompleks chora-tadbirlarni amalga oshirish. Kompleks chora-tadbirlar rejasi Rejani tasdiqlash — 2019-yil 1-dekabr Rejani amalga oshirish — rejaga asosan Jismoniy tarbiya va sport vazirligi (D. Nabiyev), Oʻzbekiston futbol assotsi?siyasi (A. Azizov) 50. Huquqshunoslik sohasida faoliyat olib borayotgan oliy taʼlim muassasalarida sport huquqi yoʻnalishini rivojlantirish. Tashkiliy tadbirlar 2020/2021 oʻquv yilidan boshlab Oliy taʼlim, fan va innovatsiyalar vazirligi (I. Abduraxmonov), Adliya vazirligi (A. Tashkulov), Tashqi ishlar vazirligi (B. Saidov), Sport vazirligi (A. Ikramov) 51. Hududiy futbol assotsiatsiyalari infratuzilmasi va moddiy-texnik bazasini yanada mustahkamlash. Vazirlar Mahkamasi qarori 2020-yil 1-mart Oʻzbekiston futbol assotsiatsiyasi (A. Azizov), Jismoniy tarbiya va sport vazirligi (D. Nabiyev), Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari IX. Futbolni moliyalashtirish tizimini rivojlantirish va tijoratlashuv mexanizmlarini joriy etish 52. Stadionlarga futbol muxlislarini keng jalb qilish maqsadida zamonaviy chipta tizimi (shu jumladan abonement sotuvi)ni joriy qilish, qolaversa, stadionlar infratuzilmasidan samarali foydalanish maqsadida “xospitaliti xizmatlari” (xostel, ovqatlanish, fitnes, sport maktablari va boshqalar)ni tashkil etish, klublar va stadion muzeylari faoliyatini yoʻlga qoʻyish. Tashkiliy tadbirlar 2020-yildan boshlab Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari, Sport vazirligi (A. Ikramov), Oʻzbekiston futbol assotsiatsiyasi (A. Azizov), manfaatdor vazirliklar va idoralar 53. Professional futbol klublari boshqaruv tizimini tijoratlashtirish, jumladan 2020-yildan boshlab har bir klubning aniq yillik biznes-rejalarini ishlab chiqilishini va ularni Oʻzbekiston futbol assotsiatsiyasiga taqdim etishni taʼminlash. Biznes-rejalar Har yili 15-yanvarga qadar Oʻzbekiston futbol assotsiatsiyasi (A. Azizov) 54. Futbol sohasi subyektlari faoliyatini tijoratlashtirish maqsadida “futbol merchandayzingi” (klublar atributikasi, suvenir va ekipirovkalar majmuini yaratish, turistik sayohat marshrutlari va boshqalar)ni joriy qilish. Tashkiliy tadbirlar 2019-2020-yillar davomida Jismoniy tarbiya va sport vazirligi (D. Nabiyev), Oʻzbekiston futbol assotsiatsiyasi (A. Azizov), Turizmni rivojlantirish davlat qoʻmitasi (A. Akkulov) X. Futbol boʻyicha terma jamoalar va ularning zaxirasini shakllantirishda mutlaqo yangi yondashuvlarni joriy etish 55. Futbol boʻyicha terma jamoalarga iqtidorli futbolchilarni tanlash va saralab olish (seleksiya) mezonlarini ishlab chiqish va joriy etish. Oʻzbekiston futbol assotsiatsiyasi qarori 2020-yil 1-may Oʻzbekiston futbol assotsiatsiyasi (A. Azizov) 56. Terma jamoa tiklanish vositalari bilan taʼminlash, ularning ovqatlanish va vitaminizatsiya tizimini xalqaro talablar asosida takomillashtirish. Vazirlar Mahkamasi qarori 2020-yil 1-iyul Jismoniy tarbiya va sport vazirligi (D. Nabiyev), Moliya vazirligi (T. Ishmetov), Milliy olimpiya qoʻmitasi (R. Shaabduraxmanov), Oʻzbekiston futbol assotsiatsiyasi (A. Azizov), sport federatsiyalari va assotsiatsiyalari, manfaatdor vazirliklar va idoralar 57. Futbol klublarining rasmiy muxlislar fan-klublari aʼzolari uchun milliy qadriyat va anʼanalari asosida “Muxlis kodeksi” qoidalar majmuini ishlab chiqish va amaliyotga joriy etish. Qoʻshma qaror 2020-yil 1-avgust Jismoniy tarbiya va sport vazirligi (D. Nabiyev), Oʻzbekiston futbol assotsiatsiyasi (A. Azizov) 58. Futbol boʻyicha Oʻzbekistonning yagona madhiyasini yaratish. Tashkiliy tadbirlar 2020-yil 1-sentabr Oʻzbekiston futbol assotsiatsiyasi (A. Azizov) 59. Oʻzbekiston futbol assotsiatsiyasi huzurida funksional diagnostika va sportchilarni sogʻlomlashtirish uchun zamonaviy sport tibbiy markazini tashkil qilish. Tashkiliy tadbirlar 2019-2020-yillar davomida Oʻzbekiston futbol assotsiatsiyasi (A. Azizov), Qurilish vazirligi (B. Zokirov) 60. 2020-yilning 14 — 31-oktabr kunlari mamlakatimizda boʻlib oʻtadigan 19 yoshgacha boʻlgan futbolchilar oʻrtasidagi Osiyo chempionati final bosqichini yuqori saviyada tashkil qilish. Vazirlar Mahkamasi farmoyishi 2020-yil 1-mart Jismoniy tarbiya va sport vazirligi (D. Nabiyev), Moliya vazirligi (T. Ishmetov), Oʻzbekiston futbol assotsiatsiyasi (A. Azizov), manfaatdor vazirliklar va idoralar T/r Koʻrsatkichlar Oʻlchov birligi Yillar kesimida 2030-yilgacha erishiladigan natija* Masʼul ijrochilar 2020 2021 2022 2023 2024 2025 I. Ommaviy futbolni rivojlantirish va turli musobaqalar oʻtkazish 1. Maktabgacha taʼlim tashkilotlari tarbiyalanuvchilarini futbolga qiziqtirish uchun futbol boʻyicha oʻyin shaklida koʻrgazmali darslarni tashkil etilishini muntazam yoʻlga qoʻyish, festivallar va qiziqarli koʻngilochar tadbirlar oʻtkazish Foizda (jami tarbiyalanuvchilar soniga nisbatan) 0,5 1 1,5 2 2,5 3 6 Maktabgacha va maktab taʼlimi vazirligi, Sport vazirligi, Oʻzbekiston futbol assotsiatsiyasi 2. Mahalla yoshlari orasida “Mahallada futbol”, “Futbolimiz kelajagi”, “Charm toʻp” futbol musobaqalarini doimiy ravishda tashkil etib borish Foizda (jami mahalla yoshlari soniga nisbatan) 5 10 15 20 25 30 50 Kambagʻallikni qisqartirish va bandlik vazirligi, Sport vazirligi, Oʻzbekiston futbol assotsiatsiyasi 3. Umumtaʼlim maktablari oʻquvchilari oʻrtasida “Maktablar futbol ligasi” futbol musobaqalarini doimiy ravishda tashkil etib borish Foizda (jami umumtaʼlim maktablar oʻquvchilari soniga nisbatan) 5 9 13 17 21 24 35 Maktabgacha va maktab taʼlimi vazirligi, Sport vazirligi, Oʻzbekiston futbol assotsiatsiyasi, Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari 4. Hududlarda barcha korxona va tashkilotlar, davlat muassasalari oʻrtasida futbol, mini-futbol (futzal), ayollar futboli, jumladan “Bosh vazir kubogi”, “Hokim kubogi” “Rahbar kubogi” �abi musobaqalarni keng qamrovda va muntazam tashkil etib etib borish Foizda (jami xodimlar soniga nisbatan) 1 1,5 2 2,5 3 3,5 7 Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari, Sport vazirligi, Oʻzbekiston futbol assotsiatsiyasi 5. Ayollar futboli, mini-futbol (futzal), sohil futboli musobaqalarini barcha hududlarda tizimli tashkil qilish Foizda (jami hududlar soniga nisbatan) 1 2 3 4 5 6 11 Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari, Sport vazirligi, Oʻzbekiston futbol assotsiatsiyasi 6. Mashhur mahalliy futbolchilar va trenerlarni jalb qilgan holda yosh futbolchilar uchun festivallar va “master-klasslar” oʻtkazish Tadbir soni 14 14 28 28 28 28 42 Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari, Sport vazirligi, Oʻzbekiston futbol assotsiatsiyasi 7. Bolalar-oʻsmirlarning futbol bilan muntazam shugʻullanishini taʼminlash maqsadida sport maktablari, Oʻzbekiston Respublikasi Jismoniy tarbiya va sport vazirligi huzuridagi futbol mahorat maktablari (keyingi oʻrinlarda — futbol mahorat maktablari), professional futbol klublari huzuridagi futbol akademiyalari, umumtaʼlim maktablarini yetarli darajada sifatli sport inventarlari bilan jihozlash Foizda (jami muassasalar soniga nisbatan) 10 20 30 40 50 75 100 Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari, Moliya vazirligi, Sport vazirligi, Oʻzbekiston futbol assotsiatsiyasi 8. Respublikada futbolning ommaviyligi umumiy aholiga nisbatan futbol bilan muntazam shugʻullanuvchilar sonini oshirish Foizda 1 1,5 2 2,5 3 3,5 5 Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari, Sport vazirligi, Oʻzbekiston futbol assotsiatsiyasi 9. Futbol boʻyicha trenerlik faoliyati bilan shugʻullanuvchi shaxslar soni Soni 1 900 2 100 2 300 2 500 2 700 2 900 3 900 Sport vazirligi, Oʻzbekiston futbol assotsiatsiyasi, Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari II. Futbol infratuzilmasini mustahkamlash 10. Xalqaro Futbol Assotsiatsiyalari Federatsiyasi va Osiyo Futbol Konfederatsiyasi talablariga javob beradigan zamonaviy futbol maydonlarini davlat-xususiy sherikchilik, toʻgʻridan toʻgʻri investitsiyalar, homiylar va boshqa manbalar hisobidan barpo etish hamda mavjudlarini rekonstruksiya qilish Soni (yillar kesimida yangi qurilish/ rekonstruksiya qilinadigan) 0/1 1/1 0/1 1/1 0/1 1/1 5/9 Oʻzbekiston futbol assotsiatsiyasi, Sport vazirligi, Qurilish va uy-joy kommunal xoʻjaligi vazirligi, Iqtisodiyot va moliya vazirligi, Investitsiyalar, sanoat va savdo vazirligi, Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari, manfaatdor vazirlik va idoralar 11. Futbolchilarni tayyorlash va yoshlarni futbolga jalb qilish maqsadida respublikada davlat-xususiy sherikchilik asosida futbol maydonlarini barpo etish va mavjudlarini rekonstruksiya qilish Soni (yangi qurilish/ rekonstruksiya) 10/20 15/25 20/30 25/35 30/40 35/45 365/375 Oʻzbekiston futbol assotsiatsiyasi, Sport vazirligi, Qurilish va uy-joy kommunal xoʻjaligi vazirligi, Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari, manfaatdor vazirlik va idoralar III. Futbol sohasida kadrlarni tayyorlash samaradorligini oshirish 12. Futbol mahorat maktablari trenerlari va mutaxassislarining professional arajasini oshirishga qaratilgan oʻquv kurslarini tashkil etish Foizda (jami futbol trenerlari va mutaxassislari soniga nisbatan) 10 20 30 40 50 60 100 Sport vazirligi, Oʻzbekiston futbol assotsiatsiyasi 13. Futbol seleksionerlari uchun oʻquv kurslarini joriy etish Foizda (jami futbol seleksionerlari soniga nisbatan) 10 20 30 40 50 60 100 Sport vazirligi, Oʻzbekiston futbol assotsiatsiyasi 14. Futbol mahorat maktablari trenerlarining xalqaro stajirovkalarini belgilangan tartibda tashkil etish Soni 3 5 7 10 12 15 20 “El-yurt umidi” jamgʻarmasi, Sport vazirligi, Oʻzbekiston futbol assotsiatsiyasi 15. Xalqaro Futbol Assotsiatsiyalari Federatsiyasi va Osiyo Futbol Konfederatsiyasi instruktorlari rahbarligida hakamlar uchun nazariy va amaliy oʻquv seminarlarini tashkil etish Soni 4 6 8 10 15 25 30 Oʻzbekiston futbol assotsiatsiyasi IV. Futbolni yanada tijoratlashtirish 16. Futbol stadionlarini tijoratbopligini oshirish maqsadida xospitaliti xizmatlari, merchandayzing, klub va stadion muzeylarini yaratish, stadionlarda pullik xizmatlarni koʻrsatish (ovqatlanish, fitnes va boshqalar) (reja-grafik asosida) Foizda 10 20 30 40 50 75 100 Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari, Iqtisodiyot va moliya vazirligi, Sport vazirligi, Madaniyat vazirligi, Oʻzbekiston futbol assotsiatsiyasi 17. Futbol stadionlariga kirish uchun elektron chipta va abonementlar sotishning yagona tizimini joriy qilish (reja-grafik asosida) Foizda (jami futbol stadionlari soniga nisbatan) 10 20 30 40 50 75 100 Sport vazirligi, Oʻzbekiston futbol assotsiatsiyasi, Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari 18. Superliga oʻyinlariga futbol yatadionlarini tomoshabinlar bilan toʻldirish (chipta sotish orqali) Foizda 20 30 40 50 60 70 100 Sport vazirligi, Oʻzbekiston futbol assotsiatsiyasi, Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari V. Futbolni ilmiy-metodologik taʼminlash 19. Futbolchilarni tayyorlashning zamonaviy ilmiy-uslubiy va tibbiy taʼminlash tizimini ishlab chiqish va joriy etish Foizda 20 30 40 50 60 80 100 Sport vazirligi, Oʻzbekiston futbol assotsiatsiyasi, manfaatdor vazirlik va idoralar 20. Futbol mahorat maktablarida ilgʻor ilmiy-uslubiy, tibbiy va biologik ishlanmalarni ishlab chiqish va joriy etish Foizda 10 20 40 60 80 100 100 Sport vazirligi, Oʻzbekiston futbol assotsiatsiyasi, manfaatdor vazirlik va idoralar VI. Futbol mahorat maktablari tarbiyalanuvchilarini xalqaro musobaqalarda ishtirokini taʼminlash 21. Futbol mahorat maktablari tarbiyalanuvchilarining xalqaro musobaqalarda muntazam ravishda qatnashishini taʼminlash Foizda (jami tarbiyalanuvchilari soniga nisbatan) 3 6 9 12 15 18 30 Sport vazirligi, Oʻzbekiston futbol assotsiatsiyasi, manfaatdor vazirlik va idoralar 22. Futbol mahorat maktablari trener va mutaxassislarini xalqaro tajriba almashishini belgilangan tartibda taʼminlash Foizda (jami trener va mutaxassislari soniga nisbatan) 3 6 9 12 15 18 30 Sport vazirligi, Oʻzbekiston futbol assotsiatsiyasi, “El-yurt umidi” jamgʻarmasi, manfaatdor vazirlik va idoralar 23. Oʻzbekistonda Xalqaro Futbol Assotsiatsiyalari Federatsiyasi va Osiyo Futbol Konfederatsiyasi tasnifiga kiruvchi chempionatlar va rasmiy xalqaro turnirlarni tashkil qilish va oʻtkazish Musobaqalar soni 1 2 3 4 5 6 12 Sport vazirligi, Oʻzbekiston futbol assotsiatsiyasi, manfaatdor vazirlik va idoralar 24. Xalqaro Futbol Assotsiatsiyalari Federatsiyasining Oʻzbekiston milliy terma jamoalar reytingidagi oʻrni Oʻrin 81 78 75 72 69 66 50 Oʻzbekiston futbol assotsiatsiyasi, Sport vazirligi VII. Professional futbolchilarning jismoniy tayyorgarligi boʻyicha modellashtirilgan meʼyorlari 25. 30 myugurish Sekund 4,25 4,24 4,23 4,22 4,21 4,20 4,18 Sport vazirligi, Oʻzbekiston futbol assotsiatsiyasi 26. “Mokisimon” yugurish 7×50 m Sekund 64 63 62 61 60 59 58 Sport vazirligi, Oʻzbekiston futbol assotsiatsiyasi 27. Joydan sakrash Santimetr 250 255 260 265 270 275 275 Sport vazirligi, Oʻzbekiston futbol assotsiatsiyasi 28. “YO-YO” test Metr 1 300 1 350 1 400 1 450 1 500 1 550 1 800 Sport vazirligi, Oʻzbekiston futbol assotsiatsiyasi 29. Toʻpni olib qoʻyish (xatolar) Foizda 55 50 45 42 40 35 30 Sport vazirligi, Oʻzbekiston futbol assotsiatsiyasi 30. Toʻpni uzatish (xatolar) Foizda 45 40 35 30 25 20 20 Sport vazirligi, Oʻzbekiston futbol assotsiatsiyasi 31. Havodagi yakkakurash (xatolar) Foizda 55 50 45 40 35 30 30 Sport vazirligi, Oʻzbekiston futbol assotsiatsiyasi 32. Aldamchi harakatlar (xatolar) Foizda 65 60 55 50 45 40 35 Sport vazirligi, Oʻzbekiston futbol assotsiatsiyasi T/r Professional futbol klublari Taʼsischilar Ustav fondidagi ulushi (foizda) 1. “Bunyodkor” PFK “Oʻztransgaz” AJ 61,8 “Neftgazmontaj” QK MChJ 30,2 “Koʻkdumaloq GAZ” QK MChJ 3 “Oʻzneftmahsulot” AJ 3 “Gissarneftgaz” QK MChJ 2 2. “Paxtakor” PFK Toshkent shahar hokimligi 20 3. “Nasaf” PFK “Shoʻrtan gaz kimyo kompleksi” MChJ va uning korxonalari 99,1 4. “Olmaliq” PFK “Olmaliq KMK” AJ 100 5. “Buxoro” PFK “Buxoro neftni qayta ishlash zavodi” MChJ 80 Buxoro shahar hokimligi 20 6. “Neftchi” PFK “Oʻzbekneftgaz” AJ 97,5 Fargʻona viloyati hokimligi 2 Fargʻona viloyati madaniyat boshqarmasi 0,5 7. “Lokomotiv” PFK “Oʻzbekiston temir yoʻllari” AJ 20,9 “Toshkent mexanika zavodi” AJ 58,2 “Oʻztemiryoʻlovchi” AJ 20,9 8. “Shoʻrtan” PFK “Oʻzbekneftgaz” AJ 99,9 9. “Dinamo plyus” PFK Samarqand viloyati hokimligi 100 10. “Metallurg” PFK “Oʻzmetkombinat” AJ 100 11. “Mashʼal” PFK “Oʻzbekneftgaz” AJ (“Muborakneftgaz” MChJ) 48,8 “Oʻzbekneftgaz” AJ (“Muborak gazni qayta ishlash zavodi” MChJ) 51,2 12. “Navbahor Lochinlari” PFK “Namangan viloyati hokimligi binolardan foydalanish direksiyasi” DUK 100 13. “Surxon” PFK Surxondaryo viloyati hokimligi 100 1. Oʻzbekiston Respublikasi Prezidentining 2018-yil 16-martidagi “Futbolni yanada rivojlantirish chora-tadbirlari toʻgʻrisida”gi PQ-3610-son qarorida: a) 6-band oʻz kuchini yoʻqotgan deb hisoblansin; b) 10-band quyidagi mazmundagi xatboshi bilan toʻldirilsin: “Belgilab qoʻyilsinki, imtiyozlar berilishi munosabati bilan boʻshaydigan mablagʻlar futbolni rivojlantirishga maqsadli yoʻnaltiriladi”; v) 11-bandning uchinchi xatboshisi quyidagi tahrirda bayon etilsin: “futbol boʻyicha mashgʻulot va yigʻinlarni oʻtkazish vaqtida futbolchilar va boshqa mutaxassislar (hakam, instruktor, trener, texnik direktor, sport direktori, shifokor va massajchi, seleksioner, video-operator va fotograf), shu jumladan xorijiy mutaxassislarning sport oziq-ovqatlari bilan ovqatlanishini, shuningdek, ularni mukofotlash (ragʻbatlantirish)ni tashkil etishga sarflanadigan mablagʻlar jismoniy shaxslarning daromadlari hisoblanmaydi”; g) 12-band quyidagi tahrirda bayon etilsin: “12. Oʻzbekiston Respublikasi Tashqi ishlar vazirligi Oʻzbekiston futbol assotsiatsiyasining talabnomalariga koʻra xorijdan jalb etiladigan mutaxassislar, Xalqaro Futbol Assotsiatsiyalari Federatsiyasi, Yevropa Futbol Assotsiatsiyalari Birlashmasi va Osiyo Futbol Konfederatsiyasi delegatsiyalari hamda xalqaro rasmiy va norasmiy uchrashuvlarga taklif etiluvchi hakamlarga kirish vizalarining konsullik va boshqa yigʻimlarni undirmasdan belgilangan tartibda rasmiylashtirishni taʼminlasin”; d) 15-band oʻz kuchini yoʻqotgan deb hisoblansin. 2. Oʻzbekiston Respublikasi Prezidentining 2018-yil 27-sentabrdagi PQ-3953-son qarori bilan tasdiqlangan Davlat buyurtmachilari tomonidan toʻgʻridan-toʻgʻri shartnomalar boʻyicha xarid qilinadigan tovarlar (ishlar, xizmatlar) roʻyxati quyidagi mazmundagi 302-band bilan toʻldirilsin: “302. Oʻzbekiston Respublikasi Jismoniy tarbiya va sport vazirligi huzuridagi futbol mahorat maktablari uchun elektron hisoblash uskunalari, oʻyinlar va oʻquv-mashq yigʻinlarini tahlil qilish dasturiy taʼminot va uskunalar, Xalqaro Futbol Assotsiatsiyalari Federatsiyasi talablari boʻyicha futbol toʻplari, sport kiyimlari va ekipirovkalar hamda futbol uchun oyoq kiyimlar”.